lb1169656535/poem huggingface dataset:
過雨開樓看晚虹，白雲相逐水相通。
寒蟬噪暮野無日，古樹傷秋天有風。數穗遠煙凝壠上，一枝繁果憶山中。何言暫別東林友，惆悵人間事不同。
城頭春靄曉濛濛，指望關橋滿袖風。
雲騎閑嘶宮柳外，玉人愁立草花中。鐘分寺路山光綠，河繞軍州日氣紅。跡忝已成方戀賞，此時離恨與君同。
寺涼高樹合，臥石綠陰中。
伴鶴慙僊侶，依僧學老翁。魚沈荷葉露，鳥散竹林風。始悟塵居者，應將火宅同。
花正濃時人正愁，逢花却欲替花羞。
年來笑伴皆歸去，今日晴明獨上樓。
東風吹雨過青山，却望千門草色閑。
家在夢中何日到，春生江上幾人還。川原繚繞浮雲外，宮闕參差落照間。誰念爲儒逢世難，獨將衰鬢客秦關。
上方下方雪中路，白雲流水如閑步。
數峰行盡猶未歸，寂寞經聲竹陰暮。
寺前山遠古陂寬，寺裏人稀春草寒。
何事最堪悲色相，折花將與老僧看。
圓月出山頭，七賢林下遊。
梢梢寒葉墜，灩灩月波流。鳧鵠共思曉，菰蒲相與秋。明當此中別，一爲望汀洲。
飢食松花渴飲泉，偶從山後到山前。
陽坡軟草厚如織，因與鹿麛相伴眠。
螢火颺蓮叢，水涼多夜風。
離人將落葉，俱在一船中。
泉清蘭菊稠，紅果落城溝。
保慶臺榭古，感時琴瑟秋。碩儒歡頗至，名士禮能周。爲謝邑中少，無驚池上鷗。
移舟試望家，漾漾似天涯。
日暮滿潭雪，白鷗和柳花。
衰蹇步難前，上山如上天。
塵泥來自晚，猨鶴到何先。萬壑應孤磬，百花通一泉。蒼蒼此明月，下界正沈眠。
聞道山花如火紅，平明登寺已經風。
老僧無見亦無說，應與看人心不同。
玉勒聚如雲，森森鸞鶴羣。
據梧花罽接，沃盥石泉分。華味慙初識，新聲喜盡聞。此山招老賤，敢不謝夫君。
綠砌紅花樹，狂風獨未吹。
光中疑有燄，密處似無枝。鳥動香輕發，人愁影屢移。今朝數片落，爲報漢郎知。
引水香山近，穿雲復遶林。
纔聞籬外響，已覺石邊深。滿處侵苔色，澄來見柳陰。微風月明夜，知有五湖心。
玉幹一尋餘，苔花錦不如。
勁堪和醉倚，輕好向空書。采拂稽山曲，因依釋氏居。方辰將獨步，豈與此君疎。
蓮花影裏暫相離，纔出浮萍值罟師。
上得龍門還失浪，九江何處是歸期。
紅枝欲折紫枝殷，隔水連宮不用攀。
會待長風吹落盡，始能開眼向青山。
洛下渠頭百卉新，滿筵歌笑獨傷春。
何須更弄邵翁伯，即我此身如此人。
美矣新成太華峰，翠蓮枝折葉重重。
松陰滿澗閑飛鶴，潭影通雲暗上龍。漠漠水香風頗馥，涓涓乳溜味何濃。因聲遠報浮丘子，不奏登封時不容。
三獻蓬萊始一嘗，日調金鼎閱芳香。
貯之玉合才半餅，寄與阿連題數行。
山映南徐暮，千帆入古津。
魚驚出浦火，月照渡江人。清鏡催雙鬢，滄波寄一身。空憐莎草色，長接故園春。
雲開遠見漢陽城，猶是孤帆一日程。
估客晝眠知浪靜，舟人夜語覺潮生。三湘衰鬢逢秋色，萬里歸心對月明。舊業已隨征戰盡，更堪江上鼓鼙聲。
半夜中峰有磬聲，偶逢樵者問山名。
上方月曉聞僧語，下路林疎見客行。野鶴巢邊松最老，毒龍潛處水偏清。願得遠公知姓字，焚香洗鉢過浮生。
家寄五湖間，扁舟往復還。
年年生白髮，處處上青山。去國空知遠，安身竟不閑。更悲江畔柳，長是北人攀。
圓月出高城，蒼蒼照水營。
江中正吹笛，樓上又無更。洛下仍傳箭，關西欲進兵。誰知五湖外，諸將但爭名。
前船後船未相及，五兩頭平北風急。
飛沙卷地日色昏，一半征帆浪花濕。
故關衰草遍，離別自堪悲。
路出寒雲外，人歸暮雪時。少孤爲客早，多難識君遲。掩淚空相向，風塵何處期。
樹老野泉清，幽人好獨行。
去閑知路靜，歸晚喜山明。蘭芰通荒井，牛羊出古城。茂陵秋最冷，誰念一書生。
廢寺連荒壘，那知見子真。
關城夜有雪，冰渡曉無人。酒裏唯多病，山中願作鄰。常聞兄弟樂，誰肯信家貧。
高木已蕭索，夜雨復秋風。
墜葉鳴藂竹，斜根擁斷蓬。半侵山色裏，長在水聲中。此地何人到，雲門去亦通。
野寺鐘昏山正陰，亂藤高竹水聲深。
田夫就餉還依草，野雉驚飛不過林。齋沫暫思同靜室，清羸已覺助禪心。寂寞日長誰問疾，料君惟取古方尋。
瓶鉢繞禪衣，連宵宿翠微。
樹開巴水遠，山曉蜀星稀。識遍中朝貴，多諳外學非。何當一傳付，道侶願知歸。
楚國青蕪上，秋雲似白波。
五湖長路少，九派亂山多。謝守通詩宴，陶公許醉過。憮然餞離阻，年鬢兩蹉跎。
諫獵名空久，多因病與貧。
買書行幾市，帶雨別何人。客路山連水，軍州日映塵。淒涼一分手，俱恨老相親。
頭白乘驢懸布囊，一迴言別泪千行。
兒孫滿眼無歸處，唯到尊前似故鄉。
謀身當議罪，寧遣友朋聞。
禍近防難及，愁長事未分。寂寥驚遠語，幽閉望歸雲。親戚如相見，唯應泣向君。
泥坂望青城，浮雲與棧平。
字形知國號，眉勢識山名。編簡塵封閣，戈鋋雪照營。男兒須聘用，莫信筆堪耕。
時難訪親戚，相見喜還悲。
好學年空在，從戎事已遲。聽琴泉落處，步履雪深時。惆悵多邊信，青山共有期。
坐見春雲暮，無因報所思。
川平人去遠，日暖鴈飛遲。對酒山長在，看花鬢自衰。誰堪登灞岸，還作舊鄉悲。
叢篁叫寒笛，滿眼塞山青。
才子尊前畫，將軍石上銘。獵聲雲外響，戰血雨中腥。苦樂從來事，因君一涕零。
舊居無舊鄰，似見故鄉春。
復對別離酒，欲成衰老人。客衣頻染淚，軍旅亦多塵。握手重相勉，平生心所因。
襃斜行客過，棧道響危空。
路濕雲初上，山明日正中。水程通海貨，地利雜吳風。一別金門遠，何人復薦雄。
古塔荒臺出禁牆，磬聲初盡漏聲長。
雲生紫殿幡花濕，月照青山松栢香。禪室夜聞風過竹，奠筵朝啓露霑裳。誰悟威靈同寂滅，更堪砧杵發昭陽。
舊國仍連五將營，儒衣何處謁公卿。
波翻遠水蒹葭動，路入寒村機杼鳴。嵇康書論多歸興，謝氏家風有學名。爲問西來雨中客，空山幾處是前程。
常嗟外族兄弟稀，轉覺心孤是送歸。
醉掩壺觴人有淚，夢驚波浪日無輝。烹魚綠岸煙浮草，摘橘青溪露濕衣。聞說江樓長卷幔，幾回風起望胡威。
九重深鎖禁城秋，月過南宮漸映樓。
紫陌夜深槐露滴，碧空雲盡火星流。清風刻漏傳三殿，甲第歌鐘樂五侯。楚客病來鄉思苦，寂寥燈下不勝愁。
五馬臨流待幕賓，羨君談笑出風塵。
身閑就養寧辭遠，世難移家莫厭貧。天際曉山三峽路，津頭臘市九江人。何處遙知最惆悵，滿湖青草鴈聲春。
登樓掩泣話歸期，楚樹荆雲發遠思。
日裏揚帆聞戍鼓，舟中酹酒見山祠。西江風浪何時盡，北客音書欲寄誰。若說湓城楊司馬，知君望國有新詩。
亂離無處不傷情，況復看碑對古城。
路遶寒山人獨去，月臨秋水鴈空驚。顏衰重喜歸鄉國，身賤多慚問姓名。今日主人還共醉，應憐世故一儒生。
露如輕雨月如霜，不見星河見鴈行。
虛暈入池波自泛，滿輪當苑桂多香。春臺幾望黃龍闕，雲路寧分白玉郎。是夜巴歌應金石，豈殊螢影對清光。
令伯支離晚讀書，豈知詞賦稱相如。
枉逢花木無新思，拙就溪潭損舊居。禁路看山歌自緩，雲司玩月漏應疎。沈憂敢望金門召，空媿巴歈並子虛。
朱門洞啓儼行車，金鐍裝囊半是書。
君向東州問徐胤，羊公何事滅吹魚。
傳令收遺籍，諸儒喜餞君。
孔家唯有地，禹穴但生雲。編簡知還續，蟲魚亦自分。如逢北山隱，一爲謝移文。
黃河九曲流，繚繞古邊州。
鳴鴈飛初夜，羌胡正晚秋。淒涼金管思，迢遰玉人愁。七葉推多慶，須懷殺敵憂。
洞庭芳草遍，楚客莫思歸。
經難人空老，逢春鴈自飛。東西兄弟遠，存沒友朋稀。獨立還垂淚，天南一布衣。
欲成雲海別，一夜夢天涯。
白浪緣江雨，青山繞縣花。風標當劇部，冠帶稱儒家。去矣謝親愛，知予髮已華。
郎馬兩如龍，春朝上路逢。
鴛鴦初集水，薜荔欲依松。步帳歌聲轉，妝臺燭影重。何言在陰者，得是戴侯宗。
累職比柴桑，清秋入楚鄉。
一船燈照浪，兩岸樹凝霜。亭吏趨寒霧，山城斂曙光。無辭折腰久，仲德在鴛行。
苦心三十載，白首遇艱難。
舊地成孤客，全家賴釣竿。貌衰緣藥盡，起晚爲山寒。老病今如此，無人更問看。
久爲名所誤，春盡始歸山。
落羽羞言命，逢人強破顏。交疎貧病裏，身老是非間。不及東溪月，漁翁夜往還。
千室暮山西，浮雲與樹齊。
剖辭雲落紙，擁吏雪成泥。野火蘆千頃，河田水萬畦。不知琴月夜，誰得聽烏啼。
故交三四人，聞別共霑巾。
舉目是陳事，滿城無至親。身從喪日病，家自儉年貧。此去何堪遠，遺孤在舊鄰。
天晴禾黍平，暢目亦傷情。
野店雲日麗，孤莊砧杵鳴。川原唯寂寞，岐路自縱橫。前後無儔侶，此懷誰與呈。
夢別一仙人，霞衣滿鶴身。
旌幢天路晚，桃杏海山春。種玉非求稔，燒金不爲貧。自憐頭白早，難與葛洪親。
周郎三十餘，天子賜魚書。
龍節隨雲水，金鐃動里閭。松聲三楚遠，鄉思百花初。若轉弘農守，蕭咸事不如。
有月曾同賞，無秋不共悲。
如何與君別，又是菊花時。
古堤迎拜路，萬里一帆前。
潮作澆田雨，雲成煮海煙。吏閑唯重法，俗富不憂邊。西掖今宵詠，還應寄阿連。
漸欲休人事，僧房學閉關。
伴魚浮水上，看鶴向林間。寺古秋仍早，松深暮更閑。月中隨道友，夜夜坐空山。
依佛不違親，高堂與寺鄰。
問安雙樹曉，求膳一僧貧。持呪過龍廟，翻經化海人。還同惠休去，儒者亦霑巾。
孤客飄飄歲載華，況逢寒食倍思家。
鶯啼遠墅多從柳，人哭荒墳亦有花。濁水秦渠通渭急，黃埃京洛上原斜。驅車西近長安好，宮觀參差半隱霞。
寒食空江曲，孤舟渺水前。
鬬雞沙鳥異，禁火岸花然。日霽開愁望，波喧警醉眠。因看數莖鬢，倍欲惜芳年。
萬戟淩霜布，森森瑞氣間。
垂衣當曉日，上壽對南山。濟濟延多士，躚躚舞百蠻。小臣無事諫，空愧伴鳴環。
鳴珮隨鵷鷺，登堦見冕旒。
無能裨聖代，何事別滄洲。閑夜貧還醉，浮名老漸羞。鳳城春欲晚，郎吏憶同遊。
長安豪貴惜春殘，爭翫街西紫牡丹。
別有玉盤承露冷，無人起就月中看。
前峰後嶺碧濛濛，草擁驚泉樹帶風。
人語馬嘶聽不得，更堪長路在雲中。
帶綬別鄉親，東爲千里人。
俗訛唯競祭，地古不留春。野戍雲藏火，軍城樹擁塵。少年何所重，才子又清貧。
鶴唳蒹葭曉，中流見楚城。
浪清風乍息，山白月猶明。廢路開荒木，歸人種古營。懸聞正訛俗，邴曼更知名。
賜衣兼授節，行日郢中聞。
花發登山廟，天晴閱水軍。漁商三楚接，郡邑九江分。高興應難遂，元戎有大勳。
北苑羅裙帶，塵衢錦繡鞵。
醉眠芳樹下，半被落花埋。
登登山路行時盡，決決溪泉到處聞。
風動葉聲山犬吠，一家松火隔秋雲。
江源南去永，野渡暫維梢。
古戍懸魚網，空林露鳥巢。雪晴山脊見，沙淺浪痕交。自笑無媒者，逢人作解嘲。
夜涼河漢白，卷箔出南軒。
過月鴻爭遠，辭枝葉暗翻。獨謠聞麗曲，緩步接清言。宣室思前席，行看拜主恩。
舊宅平津邸，槐陰接漢宮。
鳴騶馳道上，寒日直廬中。白雪歌偏麗，青雲宦早通。悠然一縫掖，千里限清風。
十層突兀在虛空，四十門開面面風。
却怪鳥飛平地上，自驚人語半天中。迴梯暗踏如穿洞，絕頂初攀似出籠。落日鳳城佳氣合，滿城春樹雨濛濛。
昨辭夫子櫂歸舟，家在桐廬憶舊丘。
三月暖時花競發，兩溪分處水爭流。近聞江老傳鄉語，遙見家山減旅愁。或在醉中逢夜雪，懷賢應向剡川遊。
八重巖崿疊晴空，九色煙霞遶洞宮。
仙道多因迷路得，莫將心事問樵翁。
憶昨天台到赤城，幾朝仙籟耳中生。
雲龍出水風聲急，海鶴鳴臯日色清。石笋半山移步險，桂花當澗拂衣輕。今來盡是人間夢，劉阮茫茫何處行。
新霽洛城端，千家積雪寒。
未收清禁色，偏向上陽殘。
公子求賢未識真，欲將毛遂比常倫。
當時不及三千客，今日何如十九人。
春城閑望愛睛天，何處風光不眼前。
寒食花開千樹雪，清明日出萬家煙。興來促席唯同舍，醉後狂歌盡少年。聞說鶯啼却惆悵，詩成不見謝臨川。
趙女乘春上畫樓，一聲歌發滿城秋。
無端更唱關山曲，不是征人亦淚流。
楮爲冠子布爲裳，吞得丹霞壽最長。
混俗性靈常樂道，出塵風格早休糧。枕中經妙誰傳與，肘後方新自寫將。百尺松梢幾飛步，鶴棲板上禮虛皇。
留春春竟去，春去花如此。
蝶舞遶應稀，鳥驚飛詎已。衰紅辭故萼，繁綠扶彫蕊。自委不勝愁，庭風那更起。
明鏡出匣時，明如雲間月。
一別青春鑑，回光照華髪。美人昔自愛，鞶帶手中結。願以三五期，經天無玷缺。
旦隨三鳥去，羽節凌霞光。
暮與雙鳧宿，雲車下紫陽。天壇臨月近，洞水出山長。海嶠年年別，丘陵徒自傷。
天河夜未央，漫漫復蒼蒼。
重君遠行至，及此明目光。華星暎衰柳，暗水入寒塘。客心定何似，餘歡方自長。
手中青銅鏡，照我少年時。
衰颯一如此，清光難復持。欲令孤月掩，從遣半心疑。縱使逢人見，猶勝自見悲。
孤雲生西北，從風東南飄。
帝鄉日已遠，蒼梧無還飆。已矣玄鳳歎，嚴霜集靈苕。君其勉我懷，歲暮孰不彫。
訪竹越雲崖，即林若溪絕。
寧知修幹下，漠漠秋苔潔。清光溢空曲，茂色臨幽澈。採摘愧芳鮮，奉君歲暮節。
長生邊城傍，出身事弓馬。
少年有膽氣，獨獵陰山下。偶與匈奴逢，曾擒射鵰者。名懸壯士籍，請君少相假。
微風驚暮坐，臨牖思悠哉。
開門復動竹，疑是故人來。時滴枝上露，稍沾堦下苔。何當一入幌，爲拂綠琴埃。
漠漠復霏霏，爲君垣上衣。
昭陽輦下草，應笑此生非。掩藹青春去，蒼茫白露稀。猶勝萍逐水，流浪不相依。
漢章雖約法，秦律已除名。
謗遠人多惑，官微不自明。霜風先獨樹，瘴雨失荒城。疇昔長沙事，三年召賈生。
人言下江疾，君道下江遲。
五月江路惡，南風驚浪時。應知近家喜，還有異鄉悲。無奈孤舟夕，山歌聞竹枝。
月落寒霧起，沈思浩通川。
宿禽囀木散，山澤一蒼然。漠漠沙上路，沄沄洲外田。猶當依遠樹，斷續欲窮天。
涼王宮殿盡，蕪沒隴雲西。
今日聞君使，雄心逐鼓鼙。行當收漢壘，直可取蒲泥。舊國無由到，煩君下馬題。
木隕水歸壑，寂然無念心。
南行有真子，被褐息山陰。石路瑤草散，松門寒景深。吾師亦何愛，自起定中吟。
白馬羽林兒，揚鞭薄暮時。
獨將輕騎出，暗與伏兵期。雨雪移軍遠，旌旗上壠遲。聖心戎寄重，未許讓恩私。
臥牀如舊日，窺戶易傷春。
靈壽扶衰力，芭蕉對病身。道心空寂寞，時物自芳新。旦夕誰相訪，唯當攝上人。
侍臣朝謁罷，戚里自相過。
落日青絲騎，春風白紵歌。恩承三殿近，獵向五陵多。歸路南橋望，垂楊拂細波。
離亭餞落暉，臘酒減春衣。
歲晚煙霞重，川寒雲樹微。戎裝千里至，舊路十年歸。還似汀洲雁，相逢又背飛。
山陰尋道士，暎竹羽衣新。
侍坐雙童子，陪遊五老人。水花松下靜，壇草雪中春。見說桃源洞，如今猶避秦。
微月空山曙，春祠謁少君。
落花壇上拂，流水洞中聞。酒引芝童奠，香餘桂子焚。鶴飛將羽節，遙向赤城分。
東門有行客，落日滿前山。
聖代誰知者，滄洲今獨還。片雲歸海暮，流水背城閑。余亦依嵩潁，松花深閉關。
邊庭漢儀重，旌甲似雲中。
虜地山川壯，單于鼓角雄。關寒塞榆落，月白胡天風。君逐嫖姚將，麒麟有戰功。
調元方翼聖，軒蓋忽言東。
道以中樞密，心將外理同。白頭生遠浪，丹葉下高楓。江上蕭疎雨，何人對謝公。
薙草開三徑，巢林喜一枝。
地寬留種竹，泉淺欲開池。紫閣當疎牖，青松入壞籬。從今安僻陋，蕭相是吾師。
十年離亂後，長大一相逢。
問姓驚初見，稱名憶舊容。別來滄海事，語罷暮天鐘。明日巴陵道，秋山又幾重。
邊聲日夜合，朔風驚復來。
龍山不可望，千里一裴回。捐扇破誰執，素紈輕欲裁。非時妬桃李，自是舞陽臺。
草綠古燕州，鶯聲引獨遊。
雁歸天北畔，春盡海西頭。向日花偏落，馳年水自流。感恩知有地，不上望京樓。
遍與傍人別，臨終盡不愁。
影堂誰爲掃，坐塔自看修。白日鐘邊晚，青苔鉢上秋。天涯禪弟子，空到柏巖遊。
身承漢飛將，束髮即言兵。
俠少何相問，從來事不平。黃雲斷朔吹，白雪擁沙城。幸應邊書募，橫戈會取名。
爭場看鬬雞，白鼻紫騮嘶。
漳水春閨晚，叢臺日向低。歇鞍珠作汗，試劒玉如泥。爲謝紅梁燕，年年妾獨棲。
入夜思歸切，笛聲清更哀。
愁人不願聽，自到枕前來。風起塞雲斷，夜深關月開。平明獨惆悵，落盡一庭梅。
鸛雀樓西百尺檣，汀洲雲樹共茫茫。
漢家簫鼓空流水，魏國山河半夕陽。事去千年猶恨速，愁來一日即爲長。風煙倂起思歸望，遠目非春亦自傷。
忽聞此夜攜琴宿，遂歎常時塵吏喧。
庭木已衰空月亮，城砧自急對霜繁。猶持副節留軍府，未薦高詞直掖垣。誰問南飛長繞樹，官微同在謝公門。
北風吹雁數聲悲，況指前林是別時。
秋草不堪頻送遠，白雲何處更相期。山隨匹馬行看暮，路入寒城獨去遲。爲向東州故人道，江淹已擬惠休詩。
路至牆垣問樵者，顧予云是太真宮。
太真血染馬蹄盡，朱閣影隨天際空。丹壑不聞歌吹夜，玉堦唯有薜蘿風。世人莫重霓裳曲，曾致干戈是此中。
金甲銀旌盡已回，蒼茫羅袖隔風埃。
濃香猶自隨鸞輅，恨魄無由離馬嵬。南內真人悲帳殿，東溟方士問蓬萊。唯留坡畔彎環月，時送殘輝入夜臺。
綠楊著水草如煙，舊是胡兒飲馬泉。
幾處吹笳明月夜，何人倚劒白雲天。從來凍合關山路，今日分流漢使前。莫遣行人照容鬢，恐驚憔悴入新年。
路傍一株柳，此路向延州。
延州在何處，此路起悠悠。
俱從四方事，共會九秋中。
斷蓬與落葉，相值各因風。
衰鬢朝臨鏡，將看却自疑。
慙君明似月，照我白如絲。
野性迷堯曆，松窗有道經。
故人爲柱史，爲我數堦蓂。
膠膠司晨鳴，報爾東方旭。
無事戀君軒，今君重鳧鵠。
一鳥如霜雪，飛向白樓前。
問君何以至，天子太平年。
紫塞連年戍，黃砂磧路窮。
故人今夜宿，見月石樓中。
畏老身全老，逢春解惜春。
今年看花伴，已少去年人。
今日憶君處，憶君君豈知。
空餘暗塵字，讀罷淚仍垂。
赤白桃李花，先皇在時曲。
欲向西宮唱，西宮宮樹綠。
嫁得瞿塘賈，朝朝悞妾期。
早知潮有信，嫁與弄潮兒。
世故中年別，餘生此會同。
却將悲與病，來對朗陵翁。
榼小非由榼，星朗是酒星。
解酲元有數，不用嚇劉伶。
居北有朝路，居南無住人。
勞師問家第，山色是南鄰。
石色凝秋蘚，峰形若夏雲。
誰留秦苑地，好贈杏溪君。
邊頭射鵰將，走馬出中軍。
遠見平原上，翻身向暮雲。
征戍在桑乾，年年薊水寒。
殷勤驛西路，北去向長安。
何地可潸然，陽城烽樹邊。
今朝望鄉客，不飲北流泉。
繡帳博山鑪，銀鞍馮子都。
黃昏莫攀折，驚起欲棲烏。
湘江斑竹枝，錦翅鷓鴣飛。
處處湘雲合，郎從何處歸。
萬事銷身外，生涯在鏡中。
唯將滿鬢雪，明日對秋風。
繡戶朝眠起，開簾滿地花。
春風解人意，欲落妾西家。
金谷園中柳，春來似舞腰。
何堪好風景，獨上洛陽橋。
故國歌鐘地，長橋車馬塵。
彭城閣邊柳，偏似不勝春。
早雁忽爲雙，驚秋風水窗。
夜長人自起，星月滿空江。
江上三千雁，年年過故宮。
可憐江上月，偏照斷根蓬。
話舊全應老，逢春喜又悲。
看花行拭淚，倍覺下樓遲。
眼見風來沙旋移，經年不省草生時。
莫言塞北無春到，總有春來何處知。
破訥沙頭雁正飛，鸊鵜泉上戰初歸。
平明日出東南地，滿磧寒光生鐵衣。
漢將新從虜地來，旌旗半上拂雲堆。
單于每近沙場獵，南望陰山哭始回。
洛水橋邊雁影疎，陸機兄弟駐行車。
欲陳漢帝登封草，猶待蕭郎寄內書。
柳吳興近無消息，張長公貧苦寂寥。
唯有角巾霑雨至，手持殘菊向西招。
汴水東流無限春，隋家宮闕已成塵。
行人莫上長堤望，風起楊花愁殺人。
蕃州部落能結束，朝暮馳獵黃河曲。
燕歌未斷塞鴻飛，牧馬羣嘶邊草綠。
秦築長城城已摧，漢武北上單于臺。
古來征戰虜不盡，今日還復天兵來。
黃河東流流九折，沙場埋恨何時絕。
蔡琰沒去造胡笳，蘇武歸來持漢節。
爲報如今都護雄，匈奴且莫下雲中。
請書塞北陰山石，願比燕然車騎功。
行人夜上西城宿，聽唱梁州雙筦逐。
此時秋月滿關山，何處關山無此曲。
鴻雁新從北地來，聞聲一半却飛回。
金河戍客腸應斷，更在秋風百尺臺。
胡風凍合鸊鵜泉，牧馬千羣逐暖川。
塞外征行無盡日，年年移帳雪中天。
漢將如雲不直言，寇來翻罪綺羅恩。
託君休洗蓮花血，留記千年妾淚痕。
晚逐旌旗俱白首，少遊京洛共緇塵。
不堪身外悲前事，強向杯中覓舊春。
紫蕊叢開未到家，却教遊客賞繁華。
始知年少求名處，滿眼空中別有花。
腰懸錦帶佩吳鉤，走馬曾防玉塞秋。
莫笑關西將家子，秪將詩思入涼州。
蜀道山川心易驚，緣窗殘夢曉聞鶯。
分明似寫文君恨，萬怨千愁弦上聲。
惆悵秦城送獨歸，薊門雲樹遠依依。
秋來莫射南飛雁，從遣乘春更北飛。
青楓江畔白蘋洲，楚客傷離不待秋。
君見隋朝更何事，柳楊南渡水悠悠。
天山雪後海風寒，橫笛偏吹行路難。
磧裏征人三十萬，一時回向月明看。
邊霜昨夜墮關榆，吹角當城漢月孤。
無限塞鴻飛不度，秋風卷入小單于。
露溼晴花春殿香，月明歌吹在昭陽。
似將海水添宮漏，共滴長門一夜長。
烽火高飛百尺臺，黃昏遙自磧西來。
昔時征戰回應樂，今日從軍樂未回。
黃扉晚下禁垣鐘，歸坐南闈山萬重。
獨有月中高興盡，雪峯明處見寒松。
柿葉翻紅霜景秋，碧天如水倚紅樓。
隔窗愛竹無人問，遣向鄰房覓戶鉤。
關城榆葉早疎黃，日暮沙雲古戰場。
表請回軍掩塵骨，莫教士卒哭龍荒。
桃李年年上國新，風沙日日塞垣人。
傷心更見庭前柳，忽有千條欲占春。
破瑟悲秋已減弦，湘靈沈怨不知年。
感君拂拭遺音在，更奏新聲明月天。
微月東南上戍樓，琵琶起舞錦纏頭。
更聞橫笛關山遠，白草胡沙西塞秋。
寒山吹笛喚春歸，遷客相看淚滿衣。
洞庭一夜無窮雁，不待天明盡北飛。
南行直入鷓鴣羣，萬歲橋邊一送君。
聞道望鄉聞不得，梅花暗落嶺頭雲。
統漢峰西降戶營，黃河戰骨擁長城。
只今已勒燕然石，北地無人空月明。
霧袖煙裾雲母冠，碧琉璃簟井冰寒。
焚香欲使三清鳥，靜拂桐陰上玉壇。
柳花飛入正行舟，臥引菱花信碧流。
聞道風光滿揚子，天晴共上望鄉樓。
燕語如傷舊國春，宮花一落已成塵。
自從一閉風光後，幾度飛來不見人。
煙草連天楓樹齊，岳陽歸路子規啼。
春江萬里巴陵戍，落日看沈碧水西。
黃昏鼓角似邊州，三十年前上此樓。
今日山城對垂淚，傷心不獨爲悲秋。
漠南春色到滹沱，碧柳青青塞馬多。
萬里關山今不閉，漢家頻許郅支和。
水紋珍簟思悠悠，千里佳期一夕休。
從此無心愛良夜，任他明月下西樓。
回樂峰前沙似雪，受降城下月如霜。
不知何處吹蘆管，一夜征人盡望鄉。
邊城已在虜城中，烽火南飛入漢宮。
漢庭議事先黃老，麟閣何人定戰功。
無事將心寄柳條，等閑書字滿芭蕉。
鄉關若有東流信，遣送揚州近驛橋。
玉樹溶溶仙氣深，含光混俗似無心。
長愁忽作鶴飛去，一片孤雲何處尋。
駿馬事輕車，軍行萬里沙。
胡山通嗢落，漢節繞渾邪。桂滿天西月，蘆吹塞北笳。別離俱報主，路極不爲賒。
一國沙彌獨解詩，人人道勝惠林師。
先皇詔下徵還日，今上龍飛入內時。看月憶來松寺宿，尋花思作杏溪期。因論佛地求心地，秪說常吟是住持。
漢室長陵小市東，珠簾繡戶對春風。
君王昨日移仙仗，玉輦將迎入漢中。
長樂花枝雨點銷，江城日暮好相邀。
春樓不閉葳蕤鎖，綠水回連宛轉橋。
浮雲不共此山齊，山靄蒼蒼望轉迷。
曉月暫飛高樹裏，秋河隔在數峯西。
楊柳含煙灞岸春，年年攀折爲行人。
好風若借低枝便，莫遣青絲掃路塵。
掃石焚香禮碧空，露華偏溼蕊珠宮。
如何說得天壇上，萬里無雲月在中。
伏波惟願裹尸還，定遠何須生入關。
莫遣隻輪歸海窟，仍留一箭射天山。
心期紫閣山中月，身過黃堆烽上雲。
年髮已從書劒老，戎衣更逐霍將軍。
日長原野靜，杖策步幽巘。
雉雊麥苗陰，蝶飛溪草晚。我生好閒放，此去殊未返。自是君不來，非關故山遠。
入谷訪君來，秋泉已堪涉。
林間人獨坐，月下山相接。重露濕蒼苔，明燈照黃葉。故交一不見，素髮何稠疊。
昔人登此地，丘隴已前悲。
今日又非昔，春風能幾時。風吹城上樹，草沒城邊路。城裏月明時，精靈自來去。
南樓西下時，月裏聞來棹。
桂水舳艫迴，荆州津濟鬧。移帷望星漢，引帶思容貌。今夜一江人，唯應妾身覺。
遊童蘇合彈，倡女蒲葵扇。
初日映城時，相思忽相見。褰裳蹋路草，理鬢回花面。薄暮不同歸，留情此芳甸。
涼州風月美，遙望居延路。
汎汎下天雲，青青緣塞樹。燕山蘇武上，海島田橫住。更是草生時，行人出門去。
榮家兼佐幕，叔父似還鄉。
王粲名雖重，郄超髯未長。鳴橈過夏口，斂笏見潯陽。後夜相思處，中庭月一方。
露濕月蒼蒼，關頭榆葉黃。
迴輪照海遠，分彩上樓長。水凍頻移幕，兵疲數望鄉。只應城影外，萬里共胡霜。
雁塞日初晴，狐關雪復平。
危樓緣廣漠，古竇傍長城。拂劍金星出，彎弧玉羽鳴。誰知係虜者，賈誼是書生。
巫山十二峯，皆在碧虛中。
迴合雲藏月，霏微雨帶風。猿聲寒過澗，樹色暮連空。愁向高唐望，清秋見楚宮。
天山一丈雪，雜雨夜霏霏。
濕馬胡歌亂，經烽漢火微。丁零蘇武別，疎勒范羌歸。若看關頭下，長榆葉定稀。
柘彈連錢馬，銀鉤妥墮鬟。
摘桑春陌上，踏草夕陽間。意合辭先露，心誠貌却閒。明朝若相憶，雲雨出巫山。
碧水暎丹霞，濺濺度淺沙。
暗通山下草，流出洞中花。淨色和雲落，喧聲遶石斜。明朝更尋去，應到阮郎家。
草色隨驄馬，悠悠共出秦。
水傳雲夢曉，山接洞庭春。帆影連三峽，猿聲在四鄰。青門一分手，難見杜陵人。
東門垂柳長，迴首獨心傷。
日煖臨芳草，天晴憶故鄉。暎花鸎上下，過水蝶飛揚。借問同行客，今朝淚幾行。
聞說湘川路，年年古木多。
猿啼巫峽夜，月照洞庭波。窮海人還去，孤城雁與過。青山不同賞，來往自蹉跎。
阮宅閒園暮，窗中見樹陰。
樵歌依遠草，僧語過長林。鳥哢花間曲，人彈竹裏琴。自嫌身未老，已有住山心。
削髮本求道，何方不是歸。
松風開法席，江月濯禪衣。飛閣蟬鳴早，漫天客過稀。戴顒常執筆，不覺此身非。
驟雨歸山盡，頹陽入輞川。
看虹登晚墅，踏石過春泉。紫葛藏仙井，黃花出野田。自知無路去，迴步就人煙。
焚香居一室，盡日見空林。
得道輕年暮，安禪愛夜深。東西皆是夢，存沒豈關心。唯羨諸童子，持經在竹陰。
潘安秋興動，涼夜宿僧房。
倚杖雲離月，垂簾竹有霜。迴風生遠逕，落葉颯長廊。一與交親會，空貽別後傷。
識君年已老，孤棹向瀟湘。
素髮臨高鏡，清晨入遠鄉。三山分夏口，五兩映涔陽。更逐巴東客，南行淚幾行。
嘉陵天氣好，百里見雙流。
帆影緣巴字，鐘聲出漢州。綠原春草晚，青木暮猿愁。本是風流地，遊人易白頭。
江上花開盡，南行見杪春。
鳥聲悲古木，雲影入通津。返景斜連草，迴潮暗動蘋。謝公今在郡，應喜得詩人。
本自求彭澤，誰云道里賒。
山從石壁斷，江向弋陽斜。暮色隨楓樹，陰雲暗荻花。諸侯舊調鼎，應重宰臣家。
睢陽陷虜日，外絕救兵來。
世亂忠臣死，時清明主哀。荒郊春草徧，故壘野花開。欲爲將軍哭，東流水不迴。
宿雨朝來歇，空山秋氣清。
盤雲雙鶴下，隔水一蟬鳴。古道黃花落，平蕪赤燒生。茂陵雖有病，猶得伴君行。
共爾髫年故，相逢萬里餘。
新春兩行淚，故國一封書。夏口帆初落，涔陽雁正疎。唯當執杯酒，暫食漢江魚。
逢君自鄉至，雪涕問田園。
幾處生喬木，誰家在舊村。山峰橫二室，水色映千門。愁見游從處，如今花正繁。
行人路不同，花落到山中。
水暗蒹葭霧，月明楊柳風。年華驚已擲，志業颯然空。何必龍鍾後，方期事遠公。
君家舊林壑，寄在亂峰西。
近日春雲滿，相思路亦迷。聞鐘投野寺，待月過前溪。悵望成幽夢，依依識故蹊。
泉水山邊去，高人月下看。
潤松秋色淨，落澗夜聲寒。委曲穿深竹，潺湲過遠灘。聖朝無隱者，早晚罷漁竿。
草堂高樹下，月向後池生。
野客如僧靜，新荷共水平。錦鱗沉不食，繡羽亂相鳴。即事思江海，誰能萬里行。
未得從師去，人間萬事勞。
雲門不可見，山木已應高。向日開柴戶，驚秋問敝袍。何由宿峰頂，窗裏望波濤。
舊住衡州寺，隨緣偶北來。
夜禪山雪下，朝汲竹門開。半偈傳初盡，羣生意未迴。唯當與樵者，杖錫入天台。
花洞晚陰陰，仙壇隔杏林。
漱泉春谷冷，擣藥夜窗深。石上開仙酌，松間對玉琴。戴家溪北住，雪後去相尋。
暮來思遠客，獨立在東田。
片雨無妨景，殘虹不映天。別愁逢夏果，歸興入秋蟬。莫作隳官意，陶潛未必賢。
上士愛清輝，開門向翠微。
抱琴看鶴去，枕石待雲歸。野坐苔生席，高眠竹挂衣。舊山東望遠，惆悵暮花飛。
聞君隨謝朓，春夜宿前川。
看竹雲垂地，尋僧月滿田。熊寒方入樹，魚樂稍離船。獨夜羇愁客，惟知惜故年。
如何逋客會，忽在侍臣家。
新草猶停雪，寒梅未放花。銜杯雞欲唱，逗月雁應斜。年齒俱憔悴，誰堪故國賒。
登龍兼折桂，歸去當高車。
舊楚楓猶在，前隋柳已疎。月中逢海客，浪裏得鄉書。見說江邊住，知君不厭魚。
遊宦今空返，浮淮一雁秋。
白雲陰澤國，青草遶揚州。調膳過花下，張筵到水頭。昆山仍有玉，歲晏莫淹留。
野客本無事，此來非有求。
煩君徵樂餞，未免憶山愁。紅燭侵明月，青娥促白頭。童心久已盡，豈爲豔歌留。
獨坐知霜下，開門見木衰。
壯應隨日去，老豈與人期。廢井蟲鳴早，陰階菊發遲。興來空憶戴，不似剡溪時。
聞有華陽客，儒裳謁紫微。
舊山連藥賣，孤鶴帶雲歸。柳市名猶在，桃源夢已稀。還鄉見鷗鳥，應愧背船飛。
入花凡幾步，此樹獨相留。
發豔紅枝合，垂煙綠水幽。倂開偏覺好，未落已成愁。一到芳菲下，空招兩鬢秋。
邠郊泉脉動，落日上城樓。
羊馬水草足，羌胡帳幕稠。射鵰過海岸，傳箭怯邊州。何事歸朝將，今年又拜侯。
泉聲宜遠聽，入夜對支公。
斷續來方盡，潺湲咽又通。何年出石下，幾里在山中。君問窮源處，禪心與此同。
春天黃鳥囀，野逕白雲閒。
解帶依芳草，支頤想故山。人行九州路，樹老五陵間。誰道臨邛遠，相如自憶還。
去國渡關河，蟬鳴古樹多。
平原正超忽，行子復蹉跎。去事不可想，舊遊難再過。何當嵩岳下，相見在煙蘿。
柔桑錦臆雉，相送到煙霞。
獨隱空山裏，閒門幾樹花。草生楊柳岸，鳥囀竹林家。不是謀生拙，無爲末路賒。
涼風颯窮巷，秋思滿高雲。
吏隱俱不就，此心仍別君。素懷宗淡泊，羈旅念功勳。轉憶西林寺，江聲月下聞。
楊花驚滿路，麵市忽狂風。
驟下搖蘭葉，輕飛集竹叢。欲將瓊樹比，不共玉人同。獨望徽之棹，青山在雪中。
因君灞陵別，故國一迴看。
共食田文飯，先之梅福官。江風轉日暮，山月滿潮寒。不得同舟望，淹留歲月闌。
青春事漢主，白首入秦城。
遍識才人字，多知舊曲名。風流隨故事，語笑合新聲。獨有垂楊樹，偏傷日暮情。
東門春尚淺，楊柳未成陰。
雁影愁斜日，鸎聲怨故林。隋宮江上遠，梁苑雪中深。獨有懷歸客，難爲欲別心。
今年華鬢色，半在故人中。
欲寫無窮恨，先期一醉同。綠叢猶覆雪，紅萼已凋風。莫負歸山契，君看陌上蓬。
僧房秋雨歇，愁臥夜更深。
欹枕聞鴻雁，迴燈見竹林。歸螢入草盡，落月映窗沉。拭淚無人覺，長謠向壁陰。
露下晚蟬愁，詩人舊怨秋。
沅湘莫留滯，宛洛好遨遊。飲馬逢黃菊，離家值白頭。竟陵明月夜，爲上庾公樓。
巴水天邊路，啼猿傷客情。
遲遲雲外盡，杳杳樹中生。殘月暗將落，空霜寒欲明。楚人皆掩淚，聞到第三聲。
一從持鉢別，更未到人間。
好靜居貧寺，遺名棄近山。雨前縫百衲，葉下閉重關。若便潯陽去，須將舊客還。
車馬朝初下，看山憶獨尋。
會知逢水盡，且愛入雲深。殘雨開斜日，新蟬發迥林。阮咸雖別巷，遙識此時心。
疇昔十年兄，相逢五校營。
今宵舉杯酒，隴月見軍城。堠火經陰絕，邊人接曉行。殷勤送書記，強虜幾時平。
久是天涯客，偏傷落木時。
如何故國見，更欲異鄉期。鳥暮東西急，波寒上下遲。空將滿眼淚，千里怨相思。
故山霜落久，才子憶荆扉。
旅舍尋人別，秋風逐雁歸。夢愁楓葉盡，醉惜菊花稀。肯學求名者，經年未拂衣。
故人初未貴，相見得淹留。
一自朝天去，因成計日遊。月明應獨醉，葉下肯同愁。因恨劉楨病，空園臥見秋。
隋堤望楚國，江上一歸人。
綠氣千檣暮，青風萬里春。試才初得桂，泊渚肯傷蘋。拜手終悽愴，恭承中外親。
謝家今日晚，詞客願抽毫。
櫪馬方迴影，池鵝正理毛。竹筒傳水遠，麈尾坐僧高。獨有宗雷賤，過君著敝袍。
南入華陽洞，無人古樹寒。
吟詩開舊帙，帶綬上荒壇。因病求歸易，霑恩更隱難。孟宗應獻鮓，家近守漁官。
冠帶仁兄後，光輝壽母前。
陸雲還入洛，潘岳更張筵。井邑嵩山對，園林潁水連。東人欲相送，旅舍已潸然。
悠然對惠遠，共結故山期。
汲井樹陰下，閉門亭午時。地閒花落厚，石淺水流遲。願與神仙客，同來事本師。
獨愛僧房竹，春來長到池。
雲遮皆晃朗，雪壓半低垂。不見侵山葉，空聞拂地枝。鄙夫今夜興，唯有子猷知。
聖朝殊漢令，才子少登科。
每見先鳴早，常驚後進多。獨居方寂寞，相對覺蹉跎。不是通家舊，頻勞文舉過。
暫別青藍寺，今來髮欲斑。
獨眠孤燭下，風雨在前山。壞宅終須去，空門不易還。支公有方便，一願啓玄關。
援琴兼愛竹，遙夜在湘沅。
鶴舞月將下，烏啼霜正繁。亂流喧橘岸，飛雪暗荆門。佐郡無辭屈，其如相府恩。
石堤春草碧，雙燕向西飛。
悵望雲天暮，佳人何處歸。藥欄蟲網遍，苔井水痕稀。誰道嵇康嬾，山中自掩扉。
麥秀草芊芊，幽人好晝眠。
雲霞生嶺上，猿鳥下牀前。顏子方敦行，支郎久住禪。中林輕暫別，約略已經年。
逢君惠連第，初命便光輝。
已得羣公祖，終妨太傅譏。路長人反顧，草斷燕迴飛。本是江南客，還同衣錦歸。
病來喜無事，多臥竹林間。
此日一相見，明朝還掩關。幽人愛芳草，志士惜頹顏。歲晏不我棄，期君在故山。
少喜神仙術，未去已蹉跎。
壯志一爲累，浮生事漸多。衰顏不相識，歲暮定相過。請問宗居士，君其奈老何。
山公訪嵇紹，趙武見韓侯。
事去恩猶在，名成淚却流。一官同北去，千里赴南州。才子清風後，無貽相府憂。
寧親西陟險，君去異王陽。
在世誰非客，還家即是鄉。劍門千轉盡，巴水一支長。請語愁猿道，無煩促淚行。
驅傳草連天，回風滿樹蟬。
將過夫子宅，前問孝廉船。漢使收三篋，周詩採百篇。別來將有淚，不是怨流年。
馬卿方失意，東去謁諸侯。
過宋人應少，遊梁客獨愁。鳥翻千室暮，蟬急兩河秋。僕本無媒者，因君淚亦流。
諸宗稱叔父，從子亦光輝。
謝脁中書直，王祥別乘歸。江帆衝雨上，海樹隔潮微。南阮貧無酒，唯將淚濕衣。
病中貪好景，強步出幽居。
紫葛垂山徑，黃花遶野渠。荒林飛老鶴，敗堰過遊魚。縱憶同年友，無人可寄書。
昨日鶯囀聲，今朝蟬忽鳴。
朱顏向華髮，定是幾年程。故國白雲遠，閒居青草生。因垂數行淚，書報十年兄。
悵望青山下，回頭淚滿巾。
故鄉多古樹，落日少行人。髮鬢將回色，簪纓未到身。誰知武陵路，亦有漢家臣。
曉發悲行客，停橈獨未前。
寒江半有月，野戍漸無煙。棹唱臨高岸，鴻嘶發遠田。誰知避徒御，對酒一潸然。
秦人江上見，握手淚沾巾。
落日見秋草，暮年逢故人。非夫長作客，多病淺謀身。臺閣舊親友，誰曾見苦辛。
追涼尋寶剎，畏日望璇題。
臥草同鴛侶，臨池似虎溪。樹閒人跡外，山晚鳥行西。若問無心法，蓮花隔淤泥。
唱高人不和，此去淚難收。
上國經年住，長江滿目流。弈棊知勝偶，射策請焚舟。應是田囗囗，玄成許爾遊。
雖爲州縣職，還欲抱琴過。
樹古聞風早，山枯見雪多。雞聲連絳市，馬色傍黃河。太守新臨郡，還逢五袴歌。
聞說漳濱臥，題詩怨歲華。
求醫主高手，報疾到貧家。撒枕銷行蟻，移杯失畫蛇。明朝九衢上，應見玉人車。
蜀門雲樹合，高棧有猿愁。
驅傳加新命，之官向舊遊。晨裝逢酒雨，夜夢見刀州。遠別長相憶，當年莫滯留。
爭途苦不前，貧病遂連牽。
向暮同行客，當秋獨長年。晚花唯有菊，寒葉已無蟬。吏部逢今日，還應甕下眠。
擬詩偏不類，又送上人歸。
寄世同高鶴，尋仙稱壞衣。雨行江草短，露坐海帆稀。正被空門縛，臨岐乞解圍。
重江不可涉，孤客莫晨裝。
高木莎城小，殘星棧道長。褭猿楓子落，過雨荔枝香。勸爾成都住，文翁有草堂。
從宦舟行遠，浮湘又入閩。
蒹葭無朔雁，檉栝有蠻神。傳吏閒調象，山精暗訟人。唯須千樹橘，暫救李衡貧。
澤國舟車接，關門雨雪乖。
春天行故楚，夜月下清淮。講易居山寺，論詩到郡齋。蔣家人暫別，三路草連堦。
詩禮稱才子，神仙是丈人。
玉山那惜醉，金谷已無春。白馬如風疾，青袍奪草新。不嫌鳴吠客，願用百年身。
西望煙綿樹，愁君上蜀時。
同林息商客，隔棧見罛師。石滑羊腸險，山空杜宇悲。琴心正幽怨，莫奏鳳凰詩。
封植因高興，孤貞契素期。
由來得地早，何事結花遲。葉重凝煙後，條寒過雨時。還同李家樹，爭賦角弓詩。
浮舟壓芳草，容裔逐江春。
遠避看書吏，行當入幕賓。夜潮衝老樹，曉雨破輕蘋。鴛鷺多傷別，欒家德在人。
太傅憐羣從，門人亦賤回。
入官先愛子，賜酒許同杯。淮海春多雨，蒹葭夜有雷。遙知拜慶後，梅尉稱仙才。
懷人同不寐，清夜起論文。
月魄正出海，雁行斜上雲。寒潮來灩灩，秋葉下紛紛。便送江東去，徘徊祗待君。
虢田留古宅，入夜足秋風。
月影來窗裏，燈光落水中。徵詩逢謝客，飲酒得陶公。更愛疎籬下，繁霜濕菊叢。
乘龜兼戴豸，白面映朱衣。
安石還須起，泉明不得歸。譍門常吏在，登席舊寮稀。遠客長先醉，那知亞相威。
弱年知己少，前路主人稀。
貧病期相惜，艱難又憶歸。事成應未卜，身賤又無機。幸到龍門下，須因羽翼飛。
雪後柳條新，巴陵城下人。
烹魚邀水客，載酒奠山神。雲去低斑竹，波迴動白蘋。不堪逢楚老，日暮正江春。
先生歸有處，欲別笑無言。
綠水到山口，青林連洞門。月明尋石路，雲霽望花源。早晚還乘鶴，悲歌向故園。
日慘長亭暮，天高大澤閒。
風中聞草木，雪裏見江山。馬向塞雲去，人隨古道還。阮家今夜樂，應在竹林間。
登車君莫望，故絳柳條春。
蒲澤逢胡雁，桃源見晉人。佐軍髯尚短，擲地思還新。小謝常攜手，因之醉路塵。
江南衰草遍，十里見長亭。
客去逢搖落，鴻飛入杳冥。空城寒雨細，深院曉燈青。欲去行人起，徘徊恨酒醒。
楚縣入青楓，長江一派通。
板橋尋謝客，古邑事陶公。片雨收山外，連雲上漢東。陸機猶滯洛，念子望南鴻。
不才先上第，詞客却空還。
邊地行人少，平蕪盡日閒。一蟬陂樹裏，衆火隴雲間。羨汝歸茅屋，書窗見遠山。
少年趨盛府，顏色比花枝。
范匄非童子，楊修豈小兒。叨陪丈人行，常恐阿戎欺。此去雲霄近，看君逸足馳。
舊宅在山中，閒門與寺通。
往來黃葉路，交結白頭翁。晚笋難成竹，秋花不滿叢。生涯祗麤糲，吾豈諱言窮。
野菊有黃花，送君千里還。
鴻來燕又去，離別惜容顏。流水通歸夢，行雲失故關。江風正搖落，宋玉莫登山。
遙想隋堤路，春天楚國情。
白雲當海斷，青草隔淮生。雁起斜還直，潮回遠復平。萊蕪不可到，一醉送君行。
叢車餞才子，路走許東偏。
遠水同春色，繁花勝雪天。鳥行侵楚邑，樹影向殷田。莫學生鄉思，梅真正少年。
厭郎思出守，遂領漢東軍。
望月逢殷浩，緣江送范雲。城閒煙草遍，浦逈雪林分。誰伴樓中宿，吟詩估客聞。
酒樂今年少，僧期近日頻。
買山多爲竹，卜宅不緣貧。志業歸初地，文章寄此身。嵇康雖有病，猶得見情人。
尋危兼採藥，渡水又登山。
獨與高僧去，逍遙落日間。漸看閭里遠，自覺性情閒。廻首知音在，因令悵望還。
京洛風塵後，村鄉煙火稀。
少年曾失所，衰暮欲何依。夜靜臨江哭，天寒踏雪歸。時清應不見，言罷淚盈衣。
平生在邊日，鞍馬若星流。
獨出間千里，相知滿九州。恃功凌主將，作氣見王侯。誰道廉頗老，猶能報遠讐。
漢家分列宿，東土佐諸侯。
結束還軍府，光輝過御溝。農桑連紫陌，分野入青州。覆被恩難報，西看成白頭。
野客蒙詩贈，殊恩欲報難。
本求文舉識，不在子真官。細雨雙林暮，重陽九日寒。貧齋一叢菊，願與上賓看。
昔聞公族出，其從亦高車。
爲善唯求樂，分貧必及疎。身承漢枝葉，手習魯詩書。尚說無功德，三年在石渠。
秦人江上見，握手便霑衣。
近日相知少，往年親故稀。遠遊何處去，舊業幾時歸。更向巴陵宿，堪聞雁北飛。
爲郎三載後，寵命一朝新。
望苑遷詞客，儒林拜丈人。鶯飛綺閣曙，柳拂畫堂春。幾日調金鼎，諸君欲望塵。
東方發車騎，君是上頭人。
奠雁逢良日，行媒及仲春。時稱渡河婦，宜配坦牀賓。安得同門吏，揚鞭入後塵。
梨花開上苑，遊女著羅衣。
聞道情人怨，應須走馬歸。御橋遲日暖，官渡早鶯稀。莫遣佳期過，看看蝴蝶飛。
此別不可道，此心當語誰。
春風灞水上，飲馬桃花時。誤作好文士，祗應遊宦遲。留書下朝客，我有故山期。
東周遣戍役，才子欲離羣。
部領河源去，悠悠隴水分。笳聲悲塞草，馬首渡關雲。辛苦逢炎熱，何時及漢軍。
幕府參戎事，承明伏奏歸。
都亭使者出，杯酒故人違。細雨霑官騎，輕風拂客衣。還從大夫後，吾黨亦光輝。
秦州貴公子，漢日羽林郎。
事主來中禁，榮親上北堂。輶車花擁路，寶劒雪生光。直掃三邊靖，承恩向建章。
聞君帝城去，西望一沾巾。
落日見秋草，暮年逢故人。非才長作客，有命懶謀身。近更嬰衰疾，空思老漢濱。
祖庭三獻罷，嚴衞百靈朝。
警蹕移前殿，宮車上渭橋。寒霜凝羽葆，野吹咽笳簫。已向新京兆，誰云天路遙。
素斾低寒水，清笳出曉風。
鳥來傷賈傅，馬立葬滕公。松柏青山上，城池白日中。一朝今古隔，唯有月明同。
禍集鉤方失，災生劒忽飛。
無由就日拜，空憶自天歸。門吏看還葬，宮官識賜衣。東堂哀贈畢，從此故臣稀。
艱難嘗共理，海晏更相悲。
況復登堂處，分明避暑時。綠槐千穗綻，丹藥一番遲。蓬蓽今何幸，先朝大雅詩。
遠公留故院，一徑雪中微。
童子逢皆老，門人問亦稀。飜經徒有處，攜履遂無歸。空念尋巢鶴，時來傍影飛。
舊雪逐泥沙，新雷發草芽。
曉霜應傍鬢，夜雨莫催花。行矣前途晚，歸歟故國賒。不勞報春盡，從此惜年華。
晴洲無遠近，一樹一潭春。
芳草留歸騎，朱櫻擲舞人。空花對酒落，小翠隔林新。竟日皆攜手，何由遇此辰。
自得中峰住，深林亦閉關。
經秋無客到，入夜有僧還。暗澗泉聲小，荒村樹影閑。高窗不可望，星月滿空山。
白水連天暮，洪波帶日流。
風高雲夢夕，月滿洞庭秋。沙上漁人火，煙中賈客舟。西園與南浦，萬里共悠悠。
疎鼓應繁絲，送神歸九疑。
蒼龍隨赤鳳，帝子上天時。驟雨歸山疾，長江下日遲。獨憐遊宦子，今夜泊天涯。
垂朱領孫子，從宴在池塘。
獻壽回龜顧，和羹躍鯉香。高松先草晚，平石助泉涼。餘橘期相及，門生有陸郎。
巴字天邊水，秦人去是歸。
棧長山雨響，溪亂火田稀。俗富行應樂，官雄祿豈微。魏舒終有淚，還濕甯家衣。
青春都尉最風流，二十功成便拜侯。
金距鬬雞過上苑，玉鞭騎馬出長楸。熏香荀令偏憐少，傅粉何郎不解愁。日暮吹簫楊柳陌，路人遙指鳳凰樓。
方塘似鏡草芊芊，初月如鉤未上弦。
新開金埒看調馬，舊賜銅山許鑄錢。楊柳入樓吹玉笛，芙蓉出水妬花鈿。今朝都尉如相顧，願脫長裾學少年。
愁心一倍長離憂，夜思千重戀舊遊。
秦地故人成遠夢，楚天涼雨在孤舟。諸溪近海潮皆應，獨樹邊淮葉盡流。別恨轉深何處寫，前程唯有一登樓。
成名不遂雙旌遠，主印還爲一郡雄。
赤葉黃花隨野岸，青山白水映江楓。巴人夜語孤舟裏，越鳥春啼萬壑中。聞說古書多未校，肯令才子久西東。
南入商山松路深，石牀溪水晝陰陰。
雲中採藥隨青節，洞裏耕田映綠林。直上煙霞空舉手，迴經丘壠自傷心。武陵花木應長在，願與漁人更一尋。
謝家門館似山林，碧石青苔滿樹陰。
乳鵲眄巢花巷靜，鳴鳩鼓翼竹園深。桔槔轉水兼通藥，方丈留僧共聽琴。獨有野人箕踞慣，過君始得一長吟。
青青麥壠白雲陰，古寺無人新草深。
乳燕拾泥依古井，鳴鳩拂羽歷花林。千年駁蘚明山履，萬尺垂蘿入水心。一臥漳濱今欲老，誰知才子忽相尋。
適來世上豈緣名，適去人間豈爲情。
古寺山中幾日到，高松月下一僧行。雲陰鳥道苔方合，雪映龍潭水更清。法主欲歸須有說，門人流淚厭浮生。
姓氏不書高士傳，形神自得逸人風。
已傳花洞將秦接，更指茅山與蜀通。嬾說歲年齊絳老，甘爲鄉曲號涪翁。終朝賣卜無人識，敝服徒行入市中。
高僧居處似天台，錫杖銅瓶對綠苔。
竹巷雨晴春鳥囀，山房日午老人來。園中鹿過椒枝動，潭底龍遊水沫開。獨夜焚香禮遺像，空林月出始應迴。
鳥鳴花發空山裏，衡岳幽人藉草時。
既近淺流安筆硯，還因平石布蓍龜。千尋楚水橫琴望，萬里秦城帶酒思。聞說潘安方寓直，與君相見漸難期。
漢主金門正召才，馬卿多病自遲迴。
舊山蹔別老將至，芳草欲闌歸去來。雲在高天風會起，年如流水日長催。知君素有棲禪意，歲晏蓬門遲爾開。
南陌晴雲稍變霞，東風動柳水紋斜。
園林帶雪潛生草，桃李雖春未有花。幸接上賓登鄭驛，羞爲長女似黃家。今朝一望還成暮，欲別芳菲戀歲華。
高僧無跡本難尋，更得禪行去轉深。
青草湖中看五老，白雲山上宿雙林。月明潭色澄空性，夜靜猨聲證道心。更說謝公南座好，煙蘿到地幾重陰。
頭白禪師何處還，獨開蘭若樹林間。
鬼因巫祝傳移社，神見天人請施山。猛虎聽經金磬動，獼猴獻蜜雪窗閒。新齋結誓如相許，願與雷宗永閉關。
玉壘城邊爭走馬，銅鞮市裏共乘舟。
鳴環動珮恩無盡，掩袖低巾淚不流。疇昔將歌邀客醉，如今欲舞對君羞。忍懷賤妾平生曲，獨上襄陽舊酒樓。
名卿步月正淹留，上客裁詩怨別遊。
素魄近成班女扇，清光遠似庾公樓。嬋娟更稱凭高望，皎潔能傳自古愁。盈手入懷皆不見，陽春曲麗轉難酬。
漢家採使不求聲，自慰文章道欲行。
毛遂登門雖異賞，韓非入傳濫齊名。雲歸暫愛青山出，客去還愁白髮生。年少奉親皆願達，敢將心事向玄成。
舊住衡山曾夜歸，見君江客憶荆扉。
星沉嶺上人行早，月過湖西鶴唳稀。弱竹萬株頻礙幘，新泉數步一褰衣。今來唯有禪心在，鄉路翻成向翠微。
少尋道士居嵩嶺，晚事高僧住沃洲。
齒發未知何處老，身名且被外人愁。欲隨山水居茅洞，已有田園在虎丘。獨怪子猷緣掌馬，雪時不肯更乘舟。
青楓樹裏宣城郡，獨佐諸侯上板橋。
江客亦能傳好信，山僧多解說南朝。雲陰出浦看帆小，草色連天見雁遙。別有空園落桃杏，知將絲組繫蘭橈。
曾將數騎過桑乾，遙對單于飭馬鞍。
塞北征兒諳用劍，關西宿將許登壇。田園蕪沒歸耕晚，弓箭開離出獵難。唯有老身如刻畫，猶期聖主解衣看。
半夜中峰有磬聲，偶尋樵者問山名。
上方月曉聞僧語，下界林疎見客行。野鶴巢邊松最老，毒龍潛處水偏清。願得遠山知姓字，焚香洗鉢過餘生。
獻策不得意，馳車東出秦。
暮年千里客，落日萬家春。
自從君棄妾，憔悴不羞人。
唯餘壞粉淚，未免映衫勻。
獨將支遁去，欲往戴顒家。
晴野人臨水，春山樹發花。
晦日同攜手，臨流一望春。
可憐楊柳陌，愁殺故鄉人。
日落衆山昏，蕭蕭暮雨繁。
那堪兩處宿，共聽一聲猨。
傳書報劉尹，何事憶陶家。
若爲籬邊菊，山中有此花。
山舍千年樹，江亭萬里雲。
回潮迎伍相，驟雨送湘君。
白髮怱怱色，青山草草心。
遠公仍下世，從此別東林。
雖過老人宅，不解老人心。
何事殘陽裏，栽松欲待陰。
旅行雖別路，日暮各思歸。
欲下今朝淚，知君亦濕衣。
風吹城上樹，草沒城邊路。
城裏月明時，精靈自來去。
白首獨一身，青山爲四鄰。
雖行故鄉陌，不見故鄉人。
開簾見新月，便即下階拜。
細語人不聞，北風吹裙帶。
鳴箏金粟柱，素手玉房前。
欲得周郎顧，時時誤拂弦。
文章似揚馬，風骨又清羸。
江漢君猶在，英靈信未衰。
我與雷居士，平生事遠公。
無人知是舊，共到影堂中。
主第辭高飲，石家赴宵會。
金谷走車來，玉人騎馬待。
香爐最高頂，中有高人住。
日暮下山來，月明上山去。
先生沈病意何如，蓬艾門前客轉疎。
不見領徒過絳帳，唯聞與婢削丹書。
故人南去漢江陰，秋雨蕭蕭雲夢深。
江上見人應下淚，由來遠客易傷心。
月落星稀天欲明，孤燈未滅夢難成。
披衣更向門前望，不忿朝來鵲喜聲。
幾人同去謝宣城，未及酬恩隔死生。
唯有夜猨知客恨，嶧陽溪路第三聲。
黃花西上路何如，青壁連天雁亦疎。
爲報長卿休滌器，漢家思見茂陵書。
山店門前一婦人，哀哀夜哭向秋雲。
自說夫因征戰死，朝來逢著舊將軍。
聞說滄溟今已淺，何當白鶴更歸來。
舊師唯有先生在，忍見門人掩淚回。
金壺漏盡禁門開，飛燕昭陽侍寢回。
隨分獨眠秋殿裏，遙聞語笑自天來。
自嫌野性共人疎，憶向西林更結廬。
寄謝山陰許都講，昨來頻得遠公書。
暮雨蕭條過鳳城，霏霏颯颯重還輕。
聞君此夜東林宿，聽得荷池幾番聲。
李陵初送子卿回，漢月明時惆悵來。
憶著長安舊遊處，千門萬戶玉樓臺。
野寺尋春花已遲，背巖惟有兩三枝。
明朝攜酒猶堪醉，爲報春風且莫吹。
孤柴泄煙處，此中山叟居。
觀雲寧有事，耽酒詎知餘。水定鶴翻去，松歌峰儼如。猶煩使君問，更欲結深廬。
酒渴愛江清，餘酣漱晚汀。
軟莎欹坐穩，冷石醉眠醒。野膳隨行帳，華音發從伶。數杯君不見，都已遣沈冥。
珍木鬱清池，風荷左右披。
淺觴寧及醉，慢舸不知移。蔭簟流光冷，凝簪照影欹。胡爲獨羈者，雪涕向漣漪。
詔出鳳凰宮，新恩連帥雄。
江湖經戰陣，草木待仁風。豪右貪威愛，紆繁德簡通。多慙君子顧，攀餞路塵中。
蒼蒼中條山，厥形極奇磈。
我欲涉其崖，濯足黃河水。
古剎棲杮林，綠陰覆蒼瓦。
歲晏來品題，拾葉總堪寫。
逈臨飛鳥上，高出世塵間。
天勢圍平野，河流入斷山。
夜潭有仙舸，與月當水中。
嘉賓愛明月，遊子驚秋風。
青蒲野陂水，白露明月天。
中夜秋風起，心事坐潸然。
故交君獨在，又欲與君離。
我有新秋淚，非關宋玉悲。
江齋一入何亭亭，因寄淪漣心杳冥。
綠綺琴彈白雪引，烏絲絹勒黃庭經。
獻歲春猶淺，園林未盡開。
雪和新雨落，風帶舊寒來。聽鳥聞歸鴈，看花識早梅。生涯知幾日，更被一年催。
霓裳下晚煙，留客杏花前。
徧問人寰事，新從洞府天。長松皆掃月，老鶴不知年。爲說蓬瀛路，雲濤幾處連。
旅櫂依遙戍，清湘急晚流。
若爲南浦宿，逢此北風秋。雲月孤鴻晚，關山幾路愁。年年不得意，零落對滄洲。
五嶺天無雁，三巴客問津。
紛紛輕漢暮，漠漠暗江春。青草連湖岸，繁花憶楚人。芳菲無限路，幾夜月明新。
九原臨得水，雙足是重城。
獨許爲儒老，相憐從騎行。細叢榆塞逈，高點雁山晴。聖主嗤炎漢，無心自勒兵。
炎靈全盛地，明月半秋時。
今古人同望，盈虧節暗移。彩凝雙月逈，輪度八川遲。共惜鳴珂去，金波送酒巵。
千葉桃花勝百花，孤榮春晚駐年華。
若教避俗秦人見，知向河源舊侶誇。
仙郎歸奏過湘東，正值三湘二月中。
惆悵滿川桃杏醉，醉看還與曲江同。
辭家遠客愴秋風，千里寒雲與斷蓬。
日暮隔山投古寺，鐘聲何處雨濛濛。
信馬閑過憶所親，秋山行盡路無塵。
主人莫惜松陰醉，還有千錢沽酒人。
晚煙洲霧共蒼蒼，河雁驚飛不作行。
廻斾轉舟行數里，歌聲猶自逐清湘。
新種如今屢請和，玉關邊上幸無他。
欲知北海苦辛處，看取節毛餘幾多。
按節鳴笳中貴催，紅旌白斾滿船開。
迎愁湓浦登城望，西見荆門積水來。
海榴殷色透簾櫳，看盛看衰意欲同。
若許三英隨五馬，便將濃豔鬬繁紅。
暮雨朝雲幾日歸，如絲如霧濕人衣。
三湘二月春光早，莫逐狂風繚亂飛。
巴丘過日又登城，雲水湘東一日平。
若愛春秋繁露學，正逢元凱鎮南荆。
心嫌碧落更何從，月帔花冠冰雪容。
行雨若迷歸處路，近南惟見祝融峰。
湘川洛浦三千里，地角天涯南北遙。
除却同傾百壺外，不愁誰奈兩魂銷。
江岸梅花雪不如，看君驛馭向南徐。
相聞不必因來雁，雲裏飛輧落素書。
直用天才衆却瞋，應欺李杜久爲塵。
南荒不死中華老，別玉翻同西國人。
樽酒郵亭暮，雲帆驛使歸。
野鷗寒不起，川雨凍難飛。吳會家移遍，軒轅夢去稀。姓楊皆足淚，非是強沾衣。
君向古營州，邊風戰地愁。
草青縵別路，柳亞拂孤樓。人意傷難醉，鶯啼咽不流。芳菲只合樂，離思返如秋。
湖南樹色盡，了了辨潭州。
雨散今爲別，雲飛何處遊。情來偏似醉，淚迸不成流。那向蕭條路，緣湘篁竹愁。
畫舫照河堤，暄風百草齊。
行絲直網蝶，去燕旋遺泥。郡向高天近，人從別路迷。非關御溝上，今日各東西。
舊宅洛川陽，曾遊遊俠場。
水添楊柳色，花絆綺羅香。趙瑟多愁曲，秦家足豔妝。江潭遠相憶，春夢不勝長。
砧杵聞秋夜，裁縫寄遠方。
聲微漸濕露，響細未經霜。蘭牖唯遮樹，風簾不礙涼。雲中望何處，聽此斷人腸。
都尉出居延，強兵集五千。
還將張博望，直救范祁連。漢卒悲簫鼓，胡姬濕采旃。如今意氣盡，流淚挹流泉。
宵直丹宮近，風傳碧樹涼。
漏稀銀箭滴，月度網軒光。鳳詔裁多暇，蘭燈夢更長。此時顏范貴，十步舊連行。
玉節隨東閣，金閨別舊僚。
若爲花滿寺，躍馬上河橋。
九江歸路遠，萬里客舟還。
若過巴江水，湘東滿碧煙。
倦客驚危路，傷禽遶樹枝。
非逢暴公子，不敢涕流離。
別夢雖難覺，悲魂最易銷。
慇勤淮北岸，鄉近去家遙。
塵浥多人路，泥歸足燕家。
可憐繚亂點，濕盡滿宮花。
河畔多楊柳，追遊盡狹斜。
春風一回送，亂入莫愁家。
席上沈香枕，樓中蕩子妻。
那堪一夜裏，長濕兩行啼。
新參將相事營平，錦帶騂弓結束輕。
曉上關城吟畫角，暗馳羗馬發支兵。回中地近風常急，鄜畤年多草自生。近喜扶陽係戎相，從來衞霍笑長纓。
憐君此去過居延，古塞黃雲共渺然。
沙闊獨行尋馬跡，路迷遙指戍樓煙。夜投孤店愁吹笛，朝望行塵避控弦。聞有故交今從騎，何須著論更言錢。
細雨晴深小苑東，春雲開氣逐光風。
雄兒走馬神光上，靜女看花佛寺中。書劒學多心欲嬾，田園荒廢望頻空。南歸路極天連海，惟有相思明月同。
瑤華瓊蘂種何年，蕭史秦嬴向紫煙。
時控綵鸞過舊邸，摘花持獻玉皇前。
江邊日暮不勝愁，送客霑衣江上樓。
明月峽添明月照，蛾眉峰似兩眉愁。
西江浪接洞庭波，積水遙連天上河。
鄉信爲憑誰寄去，汀洲燕雁漸來多。
帝京元巳足繁華，細管清弦七貴家。
此日風光誰不共，紛紛皆是掖垣花。
花滿簾櫳欲度春，此時夫壻在咸秦。
綠窗孤寢難成寐，紫燕雙飛似弄人。
行到河邊從此辭，寒天日遠暮帆遲。
可憐芳草成衰草，公子歸時過綠時。
春愁不盡別愁來，舊淚猶長新淚催。
相思倘寄相思字，君到揚州揚子迴。
劒閣迢迢夢想間，行人歸路遶梁山。
明朝騎馬搖鞭去，秋雨槐花子午關。
仙花笑盡石門中，石室重重掩綠空。
蹔下雲峰能幾日，却迴煙駕馭春風。
五馬踟躕在路岐，南來只爲看花枝。
鶯銜蝶弄紅芳盡，此日深閨那得知。
湘陰直與地陰連，此日相逢憶醉年。
美酒非如平樂貴，十升不用一千錢。
此囗風雨後，已覺減年華。
若待皆無事，應難更有花。管弦臨夜急，榆柳向江斜。且莫看歸路，同須醉酒家。
北風吹雨雪，舉目已悽悽。
戰鬼秋頻哭，征鴻夜不棲。沙平關路直，磧廣郡樓低。此去非東魯，人多事鼓鼙。
此僧迷友著，因病得尋師。
話盡山中事，歸當月上時。高松連寺影，亞竹入窗枝。閑憶草堂路，相逢非素期。
飄飄東去客，一宿渭城邊。
遠處星垂岸，中流月滿船。涼歸夜深簟，秋入雨餘天。漸覺家山小，殘程尚幾年。
一別同袍友，相思已十年。
長安多在客，久病忽聞蟬。驟雨纔沾地，陰雲不徧天。微涼堪話舊，移榻晚風前。
此地聞猶惡，人言是所之。
一家書絕久，孤驛夢成遲。八月三湘道，聞猨冒雨時。不須祠楚相，臣節轉堪疑。
千里豈云去，欲歸如路窮。
人間無暇日，馬上又秋風。破月銜高岳，流星拂曉空。此時皆在夢，行色獨怱怱。
郗家庭樹下，幾度醉春風。
今日花還發，當時事不同。流言應未息，直道竟難通。徒遣相思者，悲歌向暮空。
蟬吟槐蘂落，的的是愁端。
病覺離家遠，貧知處事難。真交無所隱，深語有餘歡。未必聞歌吹，羈心得蹔寬。
才薄命如此，自嗟兼自疑。
遭逢好交日，黜落至公時。倚玉甘無路，穿楊却未期。更慙君侍坐，問許可言詩。
淮揚爲郡暇，坐惜流芳歇。
散懷累榭風，清暑澄潭月。陪燕辭三楚，戒途綿百越。非當遠別離，雅奏何由發。
滄洲東望路，旅櫂愴羈遊。
楓浦蟬隨岸，沙汀鷗轉流。露天星上月，水國夜生秋。誰忍持相憶，南歸一葉舟。
窮臘催年急，陽春怯和歌。
殘燈閃壁盡，夜雪透窗多。歸路山川險，遊人夢寐過。龍洲不可泊，歲晚足驚波。
歸心不可留，雪桂一叢秋。
葉雨空江月，螢飛白露洲。野蟬依獨樹，水郭帶孤樓。遙望山川路，相思萬里遊。
隴雁送鄉心，羈情屬歲陰。
驚秋黃葉遍，愁暮碧雲深。月色吳江上，風聲楚木林。交親幾重別，歸夢併愁侵。
羣玉開雙槿，丹榮對絳紗。
含煙疑出火，隔雨怪舒霞。向晚爭辭蘂，迎朝鬬發花。非關後桃李，爲欲繼年華。
水闊盡南天，孤舟去渺然。
驚秋路傍客，日暮數聲蟬。
西蜀三千里，巴南水一方。
曉雲天際斷，夜月峽中長。
花落千廻舞，鶯聲百囀歌。
還同異方樂，不奈客愁多。
白浪暗江中，南泠路不通。
高檣帆自滿，出浦莫呼風。
粉落空牀棄，塵生故篋留。
先來無一半，情斷不勝愁。
山水路悠悠，逢灘即殢留。
西江風未便，何日到荆州。
中禁鳴鐘日欲高，北窗欹枕望頻搔。
相思寂寞青苔合，唯有春風啼伯勞。
新年雨雪少晴時，屢失尋梅看柳期。
鄉信憶隨回鴈早，江春寒帶故陰遲。
日日山川烽火頻，山河重起舊煙塵。
一生孤負龍泉劒，羞把詩書問故人。
客鴈秋來次第逢，家書頻寄兩三封。
夕陽天外雲歸盡，亂見青山無數峰。
祥煙瑞氣曉來輕，柳變花開共作晴。
黃鳥遠啼鳷鵲觀，春風流出鳳皇城。
漢國明妃去不還，馬馱絃管向陰山。
匣中縱有菱花鏡，羞對單于照舊顏。
古國羣舒地，前當桐柏關。
連綿江上雨，稠疊楚南山。沙館行帆息，楓洲候吏還。乘籃若有暇，精舍在林間。
山蹋青蕪盡，涼秋古寺深。
何時得連策，此夜更聞琴。窮水雲同穴，過僧虎共林。殷勤如念我，遺爾挂冠心。
碧峯天柱下，鼓角鎮南軍。
管記催飛檄，蓬萊輟校文。棧霜朝似雪，江霧晚成雲。想出褒中望，巴庸方路分。
魚國巴庸路，麾幢漢守過。
曉檣爭市隘，夜鼓祭神多。雲白當山雨，風清滿峽波。夷陵舊人吏，猶誦兩岐歌。
業成洙泗客，皓髮著儒衣。
一與遊人別，仍聞帶印歸。林多宛地古，雲盡漢山稀。莫愛潯陽隱，嫌官計亦非。
遙見登山處，青蕪雪後春。
雲深岳廟火，寺宿洛陽人。餌藥將齋折，唯詩與道親。凡經幾回別，麈尾不離身。
舊時聞笛淚，今夜重沾衣。
方恨同人少，何堪相見稀。竹煙凝澗壑，林雪似芳菲。多謝勞車馬，應憐獨掩扉。
山寺臨池水，春愁望遠生。
蹋橋逢鶴起，尋竹值泉橫。新柳絲猶短，輕蘋葉未成。還如虎溪上，日暮伴僧行。
出戶繁星盡，池塘暗不開。
動衣涼氣度，遰樹遠聲來。燈外初行電，城隅偶隱雷。因知謝文學，曉望比塵埃。
清光此夜中，萬古望應同。
當野山沈霧，低城樹有風。花宮紛共邃，水府皓相空。遙想高樓上，唯君對庾公。
右軍多住寺，此夜後池秋。
自與山僧伴，那因洛客愁。卷簾霜靄靄，滿目水悠悠。若有詩相贈，期君憶惠休。
倦枕欲徐行，開簾秋月明。
手便筇杖冷，頭喜葛巾輕。綠草前侵水，黃花半上城。虛消此塵景，不見十年兄。
傾筐呈綠葉，重疊色何鮮。
詎是秋風裏，猶如曉露前。仙方當見重，消疾本應便。全勝甘蕉贈，空投謝氏篇。
黃葉前朝寺，無僧寒殿開。
池晴龜出曝，松暮鶴飛迴。古井碑橫草，陰廊畫雜苔。禪宮亦銷歇，塵世轉堪哀。
野客居鈴閣，重門將校稀。
豸冠親穀弁，龜印識荷衣。座右寒飆爽，談餘暮角微。蒼生須太傅，山在豈容歸。
家楚依三戶，辭州選一錢。
酒杯同寄世，客櫂任銷年。赤燒兼山遠，青蕪與浪連。青春明月夜，知上鄂君船。
白日雙流靜，西看蜀國春。
桐花能乳鳥，竹節競祠神。蹇步徒相望，先鞭不可親。知從江僕射，登榻更何人。
天際山多處，東安古邑深。
綠田通竹里，白浪隔楓林。詩有江僧和，門唯越客尋。應將放魚化，一境表吾心。
梅含柳已動，昨日起東風。
惆悵心徒壯，無如鬢作翁。百年飄若水，萬緒盡歸空。何可宗禪客，遲迴岐路中。
逢君喜成淚，暫似故鄉中。
謫宦猶多懼，清宵不得終。月煙高有鶴，宿草淨無蟲。明日郄超會，應思下客同。
草長花落樹，羸病強尋春。
無復少年意，空餘華髮新。青原高見水，白社靜逢人。寄謝南宮客，軒車不可親。
年少通經學，登科尚佩觿。
張馮本名士，蔡廓是佳兒。鞍馬臨岐路，龍鍾對別離。寄書胡太守，請與故人知。
一自幽山別，相逢此寺中。
高低俱出葉，深淺不分叢。野蝶難爭白，庭榴暗讓紅。誰憐芳最久，春露到秋風。
江上青楓岸，陰陰萬里春。
朝辭郢城酒，暮見洞庭人。興比乘舟訪，恩懷倒屣親。想君登舊榭，重喜掃芳塵。
聞蟬晝眠後，欹枕對蓬蒿。
羸病嬾尋戴，田園方詠陶。傍簷蟲挂靜，出樹蝶飛高。惆悵臨清鏡，思君見鬢毛。
爲郎頭已白，跡向市朝稀。
移病居荒宅，安貧著敗衣。野園隨客醉，雪寺伴僧歸。自說東峯下，松蘿滿故扉。
年少身無累，相逢憶此時。
雪過雲寺宿，酒向竹園期。白髮今催老，清琴但起悲。唯應逐宗炳，內學願爲師。
共憶南浮日，登高望若何。
楚田湖草遠，江寺海榴多。載酒尋山宿，思人帶雪過。東西幾回別，此會各磋砣。
聞說南中事，悲君重竄身。
山村楓子鬼，江廟石郎神。童稚留荒宅，圖書託故人。青門好風景，爲爾一沾巾。
舊日相知盡，深居獨一身。
閉門空有雪，看竹永無人。每許前山隱，曾憐陋巷貧。題詩今尚在，暫爲拂流塵。
使君持節去，雲水滿前程。
楚寺多連竹，江檣遠暎城。登樓向月望，賽廟傍山行。若動思鄉詠，應貽謝步兵。
世亂同南去，時清獨北還。
他鄉生白髮，舊國見青山。曉月過殘壘，繁星宿故關。寒禽與衰草，處處伴愁顏。
纏臂繡綸巾，貂裘窄稱身。
射禽風助箭，走馬雪翻塵。金埒爭開道，香車爲駐輪。翩翩不知處，傳是霍家親。
浮生共多故，聚宿喜君同。
人息時聞磬，燈搖乍有風。霜堦疑水際，夜木似山中。一願持如意，長來事遠公。
遙想長淮盡，荒堤楚路斜。
戍旌標白浪，罟網入青葭。啼鳥仍臨水，愁人更見花。東堂一枝在，爲子惜年華。
高風吹玉柱，萬籟忽齊飄。
颯樹遲難度，縈空細漸銷。松泉鹿門夜，笙鶴洛濱朝。坐與真僧聽，支頤向寂寥。
漸向浮生老，前期竟若何。
獨身居處靜，永夜坐時多。厭逐青林客，休吟白雪歌。支公有遺寺，重與謝安過。
儒中年最老，獨有濟南生。
愛子方傳業，無官自耦耕。竹通山舍遠，雲接雪田平。願作門人去，相隨隱姓名。
天台瀑布寺，傳有白頭師。
幻跡示羸病，空門無住持。雪晴看鶴去，海夜與龍期。永願親瓶屨，呈功得問疑。
青圻連白浪，曉日渡南津。
山疊陵陽樹，舟多建業人。煙霞高占寺，楓竹暗停神。如接玄暉集，江丞獨見親。
故人江海別，幾度隔山川。
乍見翻疑夢，相悲各問年。孤燈寒照雨，溼竹暗浮煙。更有明朝恨，離杯惜共傳。
鐃管隨旌斾，高秋遠上巴。
白波連霧雨，青壁斷蒹葭。凭几雙童靜，登樓萬井斜。政成知變俗，當應畫輪車。
雁響天邊過，高高望不分。
颼飀傳細雨，嘹唳隔長雲。散向誰家盡，歸來幾客聞。還將今夜意，西海話蘇君。
向浦參差去，隨波遠近還。
初移芳草裏，正在夕陽間。隱暎回孤驛，微明出亂山。向空看不盡，歸思滿江關。
靜向嬾相偶，年將衰共催。
前途懽不集，往事恨空來。晝景委紅葉，月華銷綠苔。沈思竟何有，坐結玉琴哀。
欲就東林寄一身，尚憐兒女未成人。
柴門客去殘陽在，藥圃蟲喧秋雨頻。近水方同梅市隱，曝衣多笑阮家貧。深山蘭若何時到，羨與閑雲作四鄰。
閉門不出自焚香，擁褐看山歲月長。
雨後綠苔生石井，秋來黃葉遍繩牀。身閑何處無真性，年老曾言隱故鄉。更說本師同學在，幾時攜手見衡陽。
迢遰山河擁帝京，參差宮殿接雲平。
風吹曉漏經長樂，柳帶晴煙出禁城。天淨笙歌臨路發，日高車馬隔塵行。獨有淺才甘未達，多慙名在魯諸生。
微才空覺滯京師，末學曾爲叔父知。
雪裏題詩偏見賞，林間飲酒獨令隨。遊客盡傷春色老，貧居還惜暮陰移。欲歸江海尋山去，願報何人得桂枝。
荒原空有漢宮名，衰草茫茫雉堞平。
連雁下時秋水在，行人過盡暮煙生。西陵歌吹何年絕，南陌登臨此日情。故事悠悠不可問，寒禽野水自縱橫。
獨遊野徑送芳菲，高竹林居接翠微。
綠岸草深蟲入徧，青藂花盡蝶來稀。珠荷薦果香寒簟，玉柄搖風滿夏衣。蓬蓽永無車馬到，更當齋夜憶玄暉。
擁褐安居南岳頭，白雲高寺見衡州。
石窗湖水搖寒月，楓樹猨聲報夜秋。講席舊逢山鳥至，梵經初向竺僧求。垂垂身老將傳法，因下人間逐北遊。
春山古寺遶滄波，石磴盤空鳥道過。
百丈金身開翠壁，萬龕燈焰隔煙蘿。雲生客到侵衣溼，花落僧禪覆地多。不與方袍同結社，下歸塵世竟如何。
白石先生眉髮光，已分甜雪飲紅漿。
衣巾半染煙霞氣，語笑兼和藥草香。茅洞玉聲流暗水，衡山碧色暎朝陽。千年城郭如相問，華表峩峩有夜霜。
共愛芳菲此樹中，千跗萬萼裹枝紅。
遲遲欲去猶回望，覆地無人滿寺風。
紫鳳朝銜五色書，陽春忽布網羅除。
已將心變寒灰後，豈料光生腐草餘。建水風煙收客淚，杜陵花竹夢郊居。勞君故有詩相贈，欲報瓊瑤恨不如。
輦路江楓暗，宮庭野草春。
傷心庾開府，老作北朝臣。
紅燭津亭夜見君，繁弦急管兩紛紛。
平明分手空江轉，唯有猨聲滿水雲。
榆落鵰飛關塞秋，黃雲畫角見幷州。
翩翩羽騎雙旌後，上客親隨郭細侯。
峽口花飛欲盡春，天涯去住淚沾巾。
來時萬里同爲客，今日飜成送故人。
一日辭秦鏡，千秋別漢宮。
豈唯泉路掩，長使月輪空。苦色凝朝露，悲聲切暝風。婉儀餘舊德，仍載禮經中。
漢恩天外洽，周頌日邊稱。
文獨司空羨，書兼太尉能。出關逢北雁，度嶺逐南鵬。使者翰林客，餘春歸灞陵。
少年芸閣吏，罷直暫歸休。
獨與親知別，行逢江海秋。聽猨看楚岫，隨雁到吳洲。處處園林好，何人待子猷。
東風春未足，試望秦城曲。
青草狀寒蕪，黃花似秋菊。壯將歡共去，老與悲相逐。獨作遊社人，暮過威輦宿。
重城洞啓肅秋煙，共說羊公在鎮年。
鞞鼓暗驚林葉落，旌旗遙拂雁行偏。石過橋下書曾受，星降人間夢已傳。謫吏何能沐風化，空將歌頌拜車前。
幽徑行迹稀，清陰苔色古。
蕭蕭風欲來，乍似蓬山雨。
岸芳春色曉，水影夕陽微。
寂寂深煙裏，漁舟夜不歸。
散下渚田中，隱見菰蒲裏。
哀鳴自相應，欲作凌風起。
春園芳已遍，綠蔓雜紅英。
獨有深山客，時來辨藥名。
苔色遍春石，桐陰入寒井。
幽人獨汲時，先樂殘陽影。
橫遮野水石，前帶荒村道。
來往見愁人，清風柳陰好。
今逢石上生，本自波中有。
紅豔秋風裏，誰憐衆芳後。
杳杳疎鐘發，因風清復引。
中宵獨聽之，似與東林近。
不隨晴野盡，獨向深松積。
落照入寒光，偏能伴幽寂。
全欺芳蕙晚，似妬寒梅疾。
撩亂發青條，春風來幾日。
遺殿空長閉，乘鸞自不回。
至今荒草上，寥落舊花開。
今日山晴後，殘蟬菊發時。
登樓見秋色，何處最相思。
蛩餘窗下月，草溼堦前露。
晚景淒我衣，秋風入庭樹。
知有前期在，難分此夜中。
無將故人酒，不及石尤風。
峴山回首望秦關，南向荆州幾日還。
今日登臨唯有淚，不知風景在何山。
憶昔秋風起，君曾歎逐臣。
何言芳草日，自作九泉人。
舊依支遁宿，曾與戴顒來。
今日空林下，唯知見綠苔。
萬事傷心在目前，一身垂淚對花筵。
黃金用盡教歌舞，留與他人樂少年。
釣罷歸來不繫船，江村月落正堪眠。
縱然一夜風吹去，只在蘆花淺水邊。
青楓江色晚，楚客獨傷春。
共對一尊酒，相看萬里人。猜嫌成謫宦，正直不防身。莫畏炎方久，年年雨露新。
柴桑官舍近東林，兒稚初髫即道心。
側寄繩牀嫌凭几，斜安苔幘嬾穿簪。高僧靜望山僮逐，走吏喧來水鴨沈。翠竹黃花皆佛性，莫教塵境誤相侵。
綠槐垂穗乳烏飛，忽憶山中獨未歸。
青鏡流年看髮變，白雲芳草與心違。乍逢酒客春遊慣，久別林僧夜坐稀。昨日聞君到城闕，莫將簪弁勝荷衣。
五柳茅茨楚國賢，桔槔蔬圃水涓涓。
黃花寒後難逢蝶，紅葉晴來忽有蟬。韓康助採君臣藥，支遁同看內外篇。爲問潛夫空著論，如何侍從賦甘泉。
傷秋不是惜年華，別憶春風碧玉家。
強向衰藂見芳意，茱萸紅實似繁花。
明府之官官舍春，春風辭我兩三人。
可憐江縣閑無事，手板支頤獨詠貧。
漢陽雲樹清無極，蜀國風煙思不堪。
莫怪別君偏有淚，十年曾事晉征南。
伏波簫鼓水雲中，長戟如霜大斾紅。
油幕曉開飛鳥絕，翩翩上將獨趨風。
月沒遼城暗出師，雙龍金角曉天悲。
黃塵滿目隨風散，不認將軍燕尾旗。
臘月江天見春色，白花青柳疑寒食。
洛陽舊社各東西，楚國遊人不相識。
翠蛾紅臉不勝情，管絕弦餘發一聲。
銀燭搖搖塵暗下，却愁紅粉淚痕生。
湖草青青三兩家，門前桃杏一般花。
遷人到處唯求醉，聞說漁翁有酒賒。
每逢佳節何曾坐，唯有今年不得遊。
張邴臥來休送客，菊花楓葉向誰秋。
趨陪禁掖雁行隨，遷放江潭鶴髮垂。
素浪遙疑太液水，青楓忽似萬年枝。嵩南春遍愁魂夢，壺口雲深隔路岐。共望漢朝多沛澤，蒼蠅早晚得先知。
水國春雷早，闐闐若衆車。
自憐遷逐者，猶滯蟄藏餘。
晝漏傳清唱，天恩禁旅秋。
雁親承露掌，砧隔曝衣樓。賜膳中人送，餘香侍女收。仍聞勞上直，晚步鳳池頭。
悠悠次楚鄉，楚口下涔陽。
雪隱洲渚暗，沙高蘆荻黃。漁人共留滯，水鳥自喧翔。懷土年空盡，春風又淼茫。
峽口巴江外，無風浪亦翻。
蒹葭新有雁，雲雨不離猨。行客思鄉遠，愁人賴酒昏。檀郎好聯句，共滯謝家門。
相送臨寒水，蒼然望故關。
江蕪連夢澤，楚雪入商山。話我他年舊，看君此日還。因將自悲淚，一灑別離間。
種柳南江邊，閉門三四年。
豔花那勝竹，凡鳥不如蟬。嗜酒漸嬰渴，讀書多欲眠。平生故交在，白首遠相憐。
西楚見南關，蒼蒼落日間。
雲離大雷樹，潮入秣陵山。登戍因高望，停橈放溜閑。陳公有賢榻，君去豈空還。
江天清更愁，風柳入江樓。
雁惜楚山晚，蟬知秦樹秋。淒涼多獨醉，零落半同遊。豈復平生意，蒼然蘭杜洲。
今朝蟬忽鳴，遷客若爲情。
便覺一年老，能令萬感生。微風方滿樹，落日稍沈城。爲問同懷者，淒涼聽幾聲。
擁櫂江天曠，蒼然下郢城。
冰霜葭菼變，雲澤鷓鴣鳴。酒倦臨流醉，人逢置榻迎。嘗聞藉東觀，不獨魯諸生。
袈裟出塵外，山徑幾盤緣。
人到白雲樹，鶴沈青草田。龕泉朝請盥，松籟夜和禪。自昔聞多學，逍遙注一篇。
解帶獨裴回，秋風如水來。
軒墀溼繁露，琴几拂輕埃。晨鳥猶在葉，夕蟲餘囗苔。蒼然發高興，相仰坐難陪。
謝朓懷西府，單車觸火雲。
野蕉依戍客，廟竹暎湘君。夢渚巴山斷，長沙楚路分。一杯從別後，風月不相聞。
田家喜雨足，鄰老相招攜。
泉溢溝塍壞，麥高桑柘低。呼兒催放犢，宿客待烹雞。搔首蓬門下，如將軒冕齊。
羈貧不易去，此日始西東。
旅舍秋霖葉，行人寒草風。酒醒餘恨在，野餞暫遊同。莫使禰生刺，空留懷袖中。
粉堞連青氣，喧喧雜萬家。
夷人祠竹節，蜀鳥乳桐花。酒報新豐景，琴迎抵峽斜。多聞滯遊客，不似在天涯。
不事蘭臺貴，全多韋帶風。
儒官比劉向，使者得陳農。晚燒平蕪外，朝陽疊浪東。歸來喜調膳，寒筍出林中。
獄成收夜燭，整豸出登車。
黃葉辭荆楚，青山背漢初。早朝新羽衞，晚下步徒胥。應念長沙謫，思鄉不食魚。
天遠風煙異，西南見一方。
亂山來蜀道，諸水出辰陽。堆案青油暮，看棋畫角長。論文誰可制，記室有何郎。
萬里南遊客，交州見柳條。
逢迎人易合，時日酒能消。浪曉浮青雀，風溫解黑貂。囊金如未足，莫恨故鄉遙。
青春三十餘，衆藝盡無如。
中散詩傳畫，將軍扇續書。楚田晴下雁，江日暖遊魚。惆悵空相送，歡遊自此疎。
蒼蒼峴亭路，臘月漢陽春。
帶雪半山寺，行沙隔水人。王祥因就宦，萊子不違親。正恨殊鄉別，千條楚柳新。
蘆荻湘江水，蕭蕭萬里秋。
鶴高看迥野，蟬遠入中流。訪友多成滯，攜家不厭遊。惠連仍有作，知得從兄酬。
伏餘西景移，風雨灑輕絺。
燕拂青蕪地，蟬鳴紅葉枝。
衰鬢千莖雪，他鄉一樹花。
今朝與君醉，忘却在長沙。
煙蕪滿洞青山遶，幢節飄空紫鳳飛。
金闕乍看迎日麗，玉簫遙聽隔花微。多開石髓供調膳，時御霓裳奉易衣。莫學遼東華表上，千年始欲一迴歸。
風息斜陽盡，遊人曲落間。
採花因覆酒，行草轉看山。柳散新霜下，天晴早雁還。傷秋非騎省，玄髮白成斑。
送人冠獬豸，值節佩茱萸。
均覆徵三壤，登車出五湖。水風淒落日，岸葉颯衰蕪。自恨塵中使，何因在路隅。
已歎漳濱臥，何言駐隙難。
異才傷促短，諸友哭門闌。古道松聲暮，荒阡草色寒。延陵今葬子，空使魯人觀。
一見林中客，閑知州縣勞。
白雲秋色遠，蒼嶺夕陽高。自說名因石，誰逢手種桃。丹經儻相授，何用戀青袍。
靜夜四無鄰，荒居舊業貧。
雨中黃葉樹，燈下白頭人。以我獨沈久，愧君相見頻。平生自有分，況是蔡家親。
雁稀秋色盡，落日對寒山。
避事多稱疾，留僧獨閉關。心歸塵俗外，道勝有無間。仍憶東林友，相期久不還。
年深宮院在，舊客自相逢。
閉戶臨寒竹，無人有夜鐘。降龍今已去，巢鶴竟何從。坐見繁星曉，淒涼識舊峯。
太一天壇天柱西，垂蘿爲幌石爲梯。
前登靈境青霄絕，下視人間白日低。松籟萬聲和管磐，丹光五色雜虹蜺。春山一入尋無路，鳥響煙深水滿溪。
江草知寒柳半衰，行吟怨別獨遲遲。
何人講席投如意，唯有東林遠法師。
蒼蒼楚色水雲間，一醉春風送爾還。
何處鄉心最堪羨，汝南初見洛陽山。
古時愁別淚，滴作分流水。
日夜東西流，分流幾千里。通塞兩不見，波瀾各自起。與君相背飛，去去心如此。
寒柳接胡桑，軍門向大荒。
幕營隨月魄，兵氣長星芒。橫吹催春酒，重裘隔夜霜。冰開不防虜，青草滿遼陽。
蒼茫明月上，夜久光如積。
野幕冷胡霜，關樓宿邊客。隴頭秋露暗，磧外寒沙白。唯有故鄉人，霑裳此聞笛。
雨後園林好，幽行迥野通。
遠山芳草外，流水落花中。客醉悠悠慣，鶯啼處處同。夕陽自一望，日暮杜陵東。
南登秦嶺頭，迴首始堪憂。
漢闕青門遠，商山藍水流。三湘遷客去，九陌故人遊。從此思鄉淚，雙垂不復收。
草綠春陽動，遲遲澤畔遊。
戀花同野蝶，愛水劇江鷗。身外唯須醉，人間盡是愁。那知鳴玉者，不羨賣瓜侯。
高樓晴見水，楚色靄相和。
野極空如練，天遙不辨波。永無人跡到，時有鳥行過。況是蒼茫外，殘陽照最多。
南見青山道，依然去國時。
已甘長避地，誰料有還期。雨霽殘陽薄，人愁獨望遲。空殘華髮在，前事不堪思。
霜景催危葉，今朝半樹空。
蕭條故國異，零落旅人同。颯岸浮寒水，依堦擁夜蟲。隨風偏可羨，得到洛陽宮。
昨聞歸舊寺，暫別欲經年。
樵客應同步，鄰僧定伴禪。後峯秋有雪，遠澗夜鳴泉。偶與支公論，人間自共傳。
惠持遊蜀久，策杖欲西還。
共別此宵月，獨歸何處山。對鷗沙草畔，洗足野雲間。知有玄暉會，齋心受八關。
有月多共賞，無秋不共悲。
如何與君別，又是菊黃時。
樂遊春苑望鵝毛，宮殿如星樹似毫。
漫漫一川橫渭水，太陽初出五陵高。
王屋南崖見洛城，石龕松寺上方平。
半山槲葉當窗下，一夜曾聞雪打聲。
地暖雪花摧，天春斗柄迴。
朱泥一丸藥，柏葉萬年杯。旅雁辭人去，繁霜滿鏡來。今朝彩盤上，神燕不須雷。
日暖風微南陌頭，青田紅樹起春愁。
伯勞相逐行人別，岐路空歸野水流。徧地尋僧同看雪，誰期載酒共登樓。爲言惆悵嵩陽寺，明月高松應獨遊。
曉髮梳臨水，寒塘坐見秋。
鄉心正無限，一雁度南樓。
白雪高吟際，青霄遠望中。
誰言路遐曠，宮徵暗相通。
朝爲耕鐘人，暮作刀槍鬼。
相看父子血，共染城壕水。
自得山公許，休畊海上田。
慙看長史傳，欲棄釣魚船。窮巷殷憂日，蕪城雨雪天。此時瞻相府，心事比旌懸。
東楚復西秦，浮雲類此身。
關山勞策蹇，僮僕慣投人。孤客來千里，全家託四鄰。生涯難自料，中夜問情親。
讀書常苦節，待詔豈辭貧。
暮雪猶驅馬，晡飡又寄人。愁來占吉夢，老去惜良辰。延首平津閣，家山日已春。
慣作雲林客，因成懶漫人。
吏欺從政拙，妻笑理家貧。李郭應時望，王楊入幕頻。從容丞相閣，知憶故園春。
桂枝家共折，雞樹代相傳。
忝向鸞臺下，仍看鴈影連。夜閑方步月，漏盡欲朝天。知去丹墀近，明王許薦賢。
燕代官初罷，江湖路便分。
九遷從命薄，四十幸人聞。跡愧趨丹禁，身曾繫白雲。何由返滄海，昨日謁明君。
十年隨馬宿，幾度受人恩。
白髮還鄉井，微官有子孫。竹窗寒雨滴，苦砌夜蟲喧。獨媿東垣友，新詩慰旅魂。
江海久垂綸，朝衣忽掛身。
丹墀初謁帝，白髮免羞人。才愧文章士，名當諫諍臣。空餘薦賢分，不敢負交親。
國有非常寵，家承異姓勳。
背恩慙皎日，不義若浮雲。但使忠貞在，甘從玉石焚。竄身如有地，夢寐見明君。
仙客辭蘿月，東來就一官。
且歸滄海住，猶向白雲看。猨呌江天暮，蟲聲野浦寒。時遊鏡湖裏，爲我把魚竿。
石林高幾許，金剎在中峰。
白日空山梵，清霜後夜鐘。竹窗迴翠壁，苔徑入寒松。幸接無生法，疑心怯所從。
早晚悟無生，頭陀不到城。
雲山知夏臘，猨鳥見修行。地僻無溪路，人尋逐水聲。年年深谷裏，誰識遠公名。
山殿秋雲裏，香煙出翠微。
客尋朝磬至，僧背夕陽歸。下界千門見，前朝萬事非。看心兼送目，葭菼暮依依。
僧家竟何事，掃地與焚香。
清磬度山翠，閑雲來竹房。身心塵外遠，歲月坐中長。向晚禪堂掩，無人空夕陽。
秋暮之彭澤，籬花遠近逢。
君書前日至，別後此時重。寒夜江邊月，晴天海上峰。還知南地客，招引住新豐。
佳句應無敵，貞心不有猜。
慙爲丈人行，怯見後生才。泛舸貪斜月，浮橈值早梅。綠楊新過雨，芳草待君來。
十年離亂後，此去若爲情。
春晚香山綠，人稀豫水清。野陂看獨樹，關路逐殘鶯。前殿朝明主，應憐白髮生。
見君還此地，灑淚向江邊。
國士勞相問，家書無處傳。荒城胡馬跡，塞木戍人煙。一路堪愁思，孤舟何渺然。
喧喧五衢上，鞍馬自驅馳。
落日臨阡陌，貧交欲別離。早知時事異，堪與世人隨。握手將何贈，君心我獨知。
愛爾無羈束，雲山恣意過。
一身隨遠岫，孤棹任輕波。世事關情少，漁家寄宿多。蘆花淺淡處，江月奈人何。
陶令之官去，窮愁慘別魂。
白煙橫海戍，紅葉下淮村。澹浪搖山郭，平蕪到縣門。政成堪吏隱，免負府公恩。
江上長相憶，因高北望看。
不知攜老幼，何處度艱難。屈指同人盡，傷心故里殘。遙憐驅匹馬，白首到微官。
辭家年已久，與子分偏深。
易得相思淚，難爲欲別心。孤雲隨浦口，幾日到山陰。遙想蘭亭下，清風滿竹林。
積水與寒煙，嘉禾路幾千。
孤猨啼海島，羣雁起湖田。曾見長洲苑，嘗聞大雅篇。却將封事去，知爾愛閑眠。
上古人何在，東流水不歸。
往來潮有信，朝暮事成非。煙樹臨沙靜，雲帆入海稀。郡樓多逸興，良牧謝玄暉。
骨肉天涯別，江山日落時。
淚流襟上血，髮變鏡中絲。胡越書難到，存亡夢豈知。登高回首罷，形影自相隨。
離亂人相失，春秋鴈自飛。
祗緣行路遠，未必寄書稀。二月花無數，頻年意有違。落暉看過後，獨坐淚沾衣。
得道雲林久，年深暫一歸。
出山逢世亂，乞食覺人稀。半偈初傳法，中峰又掩扉。愛憎應不染，塵俗自依依。
遠客乘流去，孤帆向夜開。
春風江上使，前日漢陽來。別路猶千里，離心重一杯。剡溪木未落，羨爾過天台。
秋城臨古路，城上望君還。
曠野入寒草，獨行隨遠山。授人鴻寶內，將犬白雲間。早晚燒丹罷，遙知冰雪寒。
廣庭方緩步，星漢話中移。
月滿關山道，烏啼霜樹枝。時艱難會合，年長重親知。前事成金石，悽然淚欲垂。
亂後自江城，相逢喜復驚。
爲經多載別，欲問小時名。對酒悲前事，論文畏後生。遙知盈卷軸，紙貴在江城。
昔聞生澗底，今見起毫端。
衆草此時沒，何人知歲寒。豈能裨棟宇，且貴出門闌。只在丹青意，凌雲也不難。
數年湖上謝浮名，竹杖紗巾遂性情。
雲外有時逢寺宿，日西無事傍江行。陶潛縣裏看花發，庾亮樓中對月明。誰念獻書來萬里，君王深在九重城。
訟堂寂寂對煙霞，五柳門前聚曉鵶。
流水聲中視公事，寒山影裏見人家。觀風競美新爲政，計日還知舊觸邪。可惜陶潛無限酒，不逢籬菊正開花。
靈臺暮宿意多違，木落花開羨客歸。
江海幾時傳錦字，風塵不覺化緇衣。山陽會裏同人少，灞曲農時故老稀。幸得漢皇容直諫，憐君未遇覺人非。
梅花嶺裏見新詩，感激情深過楚詞。
平子四愁今莫比，休文八詠自同時。萍鄉露冕真堪惜，鳳沼鳴珂已訝遲。才子風流定難見，湖南春草但相思。
舊書稍稍出風塵，孤客逢秋感此身。
秦地謬爲門下客，淮陰徒笑市中人。也聞阮籍尋常醉，見說陳平不久貧。幸有故人茅屋在，更將心事問情親。
玄成世業紫真官，文似相如貌勝潘。
鴻鴈南飛人獨去，雲山一別歲將闌。清淮水急桑林晚，古驛霜多柿葉寒。瓊樹相思何日見，銀鉤數字莫爲難。
王門別後到滄洲，帝里相逢俱白頭。
自歡馬卿常帶疾，還嗟李廣不封侯。棠梨宮裏瞻龍衮，細柳營中著虎裘。想到滑臺桑葉落，黃河東注杏園秋。
聞君作尉向江潭，吳越風煙到自諳。
客路尋常經竹徑，人家大底傍山嵐。緣溪花木偏宜遠，避地衣冠盡向南。惟有夜猨啼海樹，思鄉望北意難堪。
皂蓋春風自越溪，獨尋芳樹桂陽西。
遠水浮雲隨馬去，空山弱篠向雲低。遙知異政荆門北，舊許新詩康樂齊。萬里相思在何處，九疑殘雪白猿啼。
江邊盡日雉鳴飛，君向白田何日歸。
楚地蒹葭連海逈，隋朝楊柳映堤稀。津樓故市無行客，山館空庭閉落暉。試問疲人與征戰，使君雙淚定沾衣。
絕頂茅庵老此生，寒雲孤木獨經行。
世人那得知幽逕，遙向青峰禮磬聲。
而今用武爾攻文，流輩干時獨臥雲。
白髮青袍趨會府，定應衡鏡却慙君。
八月長江去浪平，片帆一道帶風輕。
極目不分天水色，南山南是岳陽城。
湖上千峰帶落暉，白雲開處見柴扉。
松門一逕仍生草，應是仙人向郭稀。
盤門吳舊地，蟬盡草秋時。
歸國人皆久，移家君獨遲。廣陵經水宿，建鄴有僧期。若到西霞寺，應看江總碑。
中歲分符典石城，兩朝趨陛謁承明。
闕下昨承歸老疏，天南今切去鄉情。親知握手三秋別，几杖扶身萬里行。伯道暮年無嗣子，欲將家事託門生。
雲裏蟾鉤落鳳窩，玉郎沈醉也摩挲。
陳王當日風流減，只向波間見襪羅。
雪飛當夢蝶，風度幾驚人。
半夜一窗曉，平明千樹春。花園應失路，白屋忽爲鄰。散入仙廚裏，還如雲母塵。
狥世甘長往，逢時忝一官。
欲朝青瑣去，羞向白雲看。榮寵無心易，艱危抗節難。思君寫懷抱，非敢和幽蘭。